Peka Bahasa Melayu di Tempat Awam (Penamaan)

Untuk mendapatkan maklumat terkini, ikuti kami melalui Telegram

KUALA LUMPUR: Pada 9 Februari 2021, rancangan “Peka Bahasa: Penggunaan Bahasa Melayu di Tempat Awam (Penamaan)” bersiaran menerusi Studio Siaran Langsung Media Sosial DBP. Pengendali rancangan ini ialah Encik Rafiq Abdul Rahman, Pegawai Bahagian Multimedia, bersama-sama tetamu yang diundang, iaitu Puan Rohayu Ismail, Perancang Bahasa di Bahagian Penguatkusaan, DBP.

Dalam siaran tersebut, penonton diberikan penerangan tentang peranan Bahagian Penguatkuasaan berhubung dengan peranannya dalam usaha memartabatkan bahasa Melayu sebagai bahasa kebangsaan di tempat awam. Menurut Puan Rohayu, Bahagian Penguatkuasaan tidak ada kuasa untuk menguatkuasakan undang-undang tetapi hanya diberi kuasa untuk  menegaskan peruntukan bahasa, memberikan perkhidmatan nasihat bahasa, memberikan teguran kepada masyarakat sekiranya berlaku ketidakakuran dan kesalahan menggunakan bahasa kebangsaan dengan betul dan sebagainya.

Dalam sektor awam dan sektor swasta, DBP menitikberatkan sebarang program dan pelaksanaan penggunaan bahasa Melayu dalam kalangan penjawat awam dan pekerja swasta. Hal ini merangkumi kerjasama dengan sektor pelancongan, kepenggunaan, perbankan dan lain-lain. Sekiranya mereka tidak akur menggunakan bahasa Melayu dengan betul, maka DBP berhak untuk memberikan teguran. Bagi orang awam pula, DBP berperanan untuk memberikan nasihat, bimbingan dan mengadakan kerjasama dengan pelbagai pihak untuk memperkasakan bahasa Melayu dengan menggunakan bahasa Melayu dengan baik dan betul.

Bagi urusan penamaan bangunan, syarikat, perumahan, tempat awam dan jalan, DBP bekerjasama dengan Pihak Berkuasa Tempatan (PBT). DBP juga telah menyediakan buku panduan menamai syarikat, bangunan, kawasan perumahan dan tempat awam. Di samping itu, DBP akan turut memantau penggunaan bahasa Melayu yang betul pada papan tanda dan akan membuat teguran kepada pihak berkenaan sekiranya tidak menggunakan bahasa Melayu dengan betul.


Kata Tanya

Menurut Tatabahasa Dewan Edisi Ketiga, kata tanya tergolong sebagai kata praklausa, iaitu kata yang terletak di hadapan klausa. Klausa ialah satu unit rangkaian perkataan yang mengandungi subjek dan predikat, yang menjadi konstituen kepada ayat. Tugas kata tanya adalah untuk menimbulkan pertanyaan. Selain itu, kata tanya dikatakan hadir dalam ayat sebagai sebahagian daripada predikat. Kedudukan kata tanya dalam konteks ayat tanya. Sila lihat contoh yang berikut:

Jika dianalisis ayat tanya tersebut, kata tanya berapa hadir sebagai predikat ayat. Selain itu, kata tanya berapa dapat diganti secara paradigmatik dengan frasa nama seperti sepuluh ringgit. Oleh itu, kata tanya berapa dapat dikategorikan sebagai kata ganti nama tanya, sama seperti kata apa, siapa dan mana. Sila lihat contoh yang berikut:

1b. Harga barang itu sepuluh ringgit?  (FN + FN)

Ayat 1a dapat juga disongsangkan dengan pendepanan predikat dan penambahan partikel penegas –kah.

Bagaimanakah pula keadaannya dengan kata tanya bila? Sila lihat contoh ayat yang berikut:

Dalam ayat 2a, kata tanya bila berada pada kedudukan predikat ayat. Selain itu, kata tanya bila juga dapat diganti dengan frasa nama seperti kata esok. Oleh itu, dalam hal ini, kata tanya bila dapat berfungsi seperti kata ganti nama tanya. Sila lihat contoh yang berikut:

2b. Hari perkahwinannya esok?  (FN + FN)

Selain itu, kata tanya bila juga dapat diganti dengan frasa sendi nama seperti pada hari Sabtu. Sila lihat contoh yang berikut:

2c. Hari perkahwinannya pada hari Sabtu?  (FN + FS)

Dari segi kedudukannya, kata tanya bila dapat juga berada di belakang atau di hadapan klausa. Sila lihat contoh yang berikut:

2d. Hari perkahwinannya akan ditetapkan bila?

2e. Bilakah hari perkahwinannya akan ditetapkan?

Dalam ayat 2d, kata tanya bila merupakan kata pascaklausa, iaitu hadir di belakang klausa hari perkahwinannya akan diadakan. Dalam ayat 2e pula, kata tanya bila merupakan kata praklausa, iaitu kedudukannya mendahului klausa hari perkahwinannya akan ditetapkan.

Kata tanya bila sebagai kata praklausa dan pascaklausa dapat diganti dengan frasa atau klausa keterangan. Sila lihat contoh yang berikut:

2f.  Hari perkahwinannya akan ditetapkan pada minggu hadapan?

2g. Hari perkahwinannya akan ditetapkan selepas semua ahli  keluarganya berkumpul?

Dalam ayat 2f, kata ganti nama bila diganti dengan frasa keterangan pada minggu hadapan, manakala dalam ayat 2g, kata tanya bila diganti dengan klausa keterangan selepas semua ahli keluarganya berkumpul.

Sekarang kita beralih kepada kata tanya bagaimana. Sila lihat contoh yang berikut:

Dalam ayat 3a, kata tanya bagaimana berada pada kedudukan predikat ayat.  Selain itu, kata tanya bagaimana juga dapat diganti dengan frasa adjektif seperti kata stabil. Sila lihat contoh yang berikut:

Kata tanya bagaimana dapat juga menjadi kata pascaklausa dan kata praklausa. Sila lihat contoh yang berikut:

3e. Bagaimanakah awak menjawab soalan ini?

Dalam ayat 3d, kata tanya bagaimana ialah kata pascaklausa, iaitu hadir di belakang klausa awak menjawab soalan ini. Dalam ayat 3e, pula, kata tanya bagaimana merupakan kata praklausa, iaitu kedudukannya mendahului klausa awak menjawab soalan ini.

Kata tanya bagaimana sebagai kata praklausa dan pascaklausa dapat diganti dengan frasa atau klausa keterangan. Sila lihat contoh yang berikut:

3f. Awak menjawab soalan ini dengan bantuan kakak awak?

3d. Awak menjawab soalan ini selepas (awak) berbincang dengan

Dalam ayat 3f, kata ganti nama bagaimana diganti dengan frasa keterangan dengan bantuan kakak awak, manakala dalam ayat 3g, kata tanya bagaimana diganti dengan klausa keterangan selepas (awak) berbincang dengan kawan-kawan.

Kata tanya yang seterusnya ialah kata mengapa. Marilah kita lihat kewujudannya dalam ayat tanya yang berikut:

Dalam ayat 4a, kata tanya mengapa ialah kata pascaklausa, iaitu hadir di belakang klausa dia tidak hadir. Dalam ayat 4b pula, kata tanya mengapa merupakan kata praklausa, iaitu kedudukannya mendahului klausa dia tidak hadir.

Kata tanya mengapa sebagai kata praklausa dan pascaklausa dapat diganti dengan frasa dan klausa keterangan. Sila lihat contoh yang berikut:

4c. Dia tidak hadir oleh (sebab) masalah keluarga?

4d. Dia tidak hadir kerana (dia) kurang sihat?

Dalam ayat 4c, kata ganti nama mengapa diganti dengan frasa keterangan oleh (sebab) masalah keluarga, manakala dalam ayat 4d, kata tanya mengapa diganti dengan klausa keterangan kerana (dia) kurang sihat.

Sebagai rumusan secara keseluruhannya, kata tanya dapat menjadi kata praklausa dan pascaklausa. Selain itu, kata tanya dapat juga menjadi predikat ayat atau sebahagian daripada predikat ayat.


Perihal Kata “dengan“

Untuk mendapatkan maklumat terkini, ikuti kami melalui Telegram

Menurut Tatabahasa Dewan Edisi Ketiga, kata dengan ialah kata tugas yang tergolong sebagai kata sendi nama atau kata prafrasa dan pascafrasa, dan kata penyambung ayat atau kata hubung keterangan cara. Penggunaan kata dengan sebagai kata sendi nama dalam ayat contoh seperti berikut:

Dalam semua ayat di atas, kata dengan ialah kata sendi nama yang mendahului kata atau frasa nama, iaitu Ahmad, kerjasama daripada semua penduduk, pisau dan kawannya. Dalam ayat 1,kata dengan membawa maksud “bersama-sama”atau “berserta”. Dalam ayat 2, kata dengan mendukung makna “cara sesuatu dilakukan”. Dalam ayat 3, kata dengan membawa makna “memakai atau menggunakan sesuatu sebagai alat”. Dalam ayat 4, kata dengan bererti “keadaan perbandingan yang serupa atau sama”.

Sebagai kata penyambung atau kata hubung keterangan cara, kata dengan menghubungkan klausa utama dengan klausa subordinat.  Sila lihat contoh yang berikut:

5. Ali datang dengan menaiki kereta api.

6. Dia melawan penjahat itu dengan memberanikan diri.

Dalam ayat 5 dan 6 di atas, klausa subordinat yang berpangkalkan kata hubung dengan menerangkan gaya atau kaedah sesuatu perbuatan atau kejadian berlaku. Dalam ayat 5, kata dengan dikaitkan dengan cara penggunaan alat tertentu, iaitu menaiki kereta api, manakala dalam ayat 6, kata dengan dikaitkan dengan gaya melakukan sesuatu perbuatan, iaitu memberanikan diri. Ayat-ayat tersebut dapat dianalisis seperti yang berikut:

5b.  dengan (dia) menaiki kereta api. (klausa subordinat)

6a.  Dia melawan penjahat itu (klausa utama)

6b.  dengan (dia) memberanikan diri (klausa subordinat)

Wujudnya kebanjiran penggunaan kata dengan yang diikuti kata adjektif dengan kata pembenda -nya.  Hal ini berlaku demikian kerana ada pihak yang beranggapan bahawa kata dengan ialah kata sendi nama dan mesti diikuti oleh kata atau frasa nama.  Sila lihat contoh yang berikut:

Kata dengan sebagai kata sendi nama harus diikuti oleh kata adjektif dengan pembenda -nya tetapi kita juga tidak harus menolak ketepatan struktur ayat yang menggunakan dengan sebagai kata hubung untuk menghubungkan klausa utama dengan klausa subordinat. Ayat 7 dan 8 di atas mempunyai struktur ayat yang berbeza. Analisis ayat tersebut adalah seperti yang berikut:

iii. predikat: bergerak dengan lajunya (frasa kerja)

iv. frasa keterangan: dengan lajunya (frasa sendi nama)

v. kata adjektif dengan pembenda: lajunya (kata nama)

ii. klausa utama: kereta itu bergerak (FN + FK)

iii. klausa subordinat: dengan (kereta) laju (KH + FN + FA)

Berdasarkan analisis di atas, kedua-dua struktur frasa sendi nama dengan lajunya dan klausa keterangan cara dengan laju mendukung makna yang sama walaupun strukturnya lain. Dalam Kamus Dewan Edisi Keempat, terdapat banyak contoh ayat majmuk dengan klausa keterangan seperti dengan laju.

Apakah bezanya antara dengan laju dan dengan lajunya? Bagi klausa keterangan cara dengan laju, kita boleh menambah kata penguat atau kata iringan lain. Sila lihat contoh yang berikut:

9a.  Kereta itu bergerak dengan sangat laju.

9b.  Kereta itu bergerak dengan tidak laju.

10a.  *Kereta itu bergerak dengan sangat lajuya.

10b.  *Kereta itu bergerak dengan tidak lajunya.

Jika kelompok ayat 9 dengan kelompok ayat 10 dibandingkan, kita mendapati bahawa kelompok ayat 9 lebih luwes sifatnya kerana dapat ditambah kata penguat seperti sangat dan kata nafi seperti tidak.

Bagi ayat 9b dan kelompok ayat 10, sememangnya kita ada pilihan lain untuk mengungkapkan konsep yang sama. Sila lihat contoh yang berikut:

11a.  Kereta itu tidak bergerak dengan laju.

11b. Kereta itu bergerak dengan lajunya yang tinggi.

11c.  Kereta itu tidak bergerak dengan lajunya.

Jika ayat 9a dengan ayat 11b dibandingkan, kita akan mendapati bahawa ayat 9a lebih ekonomis dan kekerapan penggunaannya jauh lebih tinggi.

Sekiranya kita hanya membenarkan kata dengan disusuli oleh kata nama, kita mungkin akan berhadapan dengan kebanjiran ayat yang janggal bunyinya. Sila lihat contoh yang berikut:

12a.  Dia belajar dengan bersungguh-sungguh.

12b.  *Dia belajar dengan bersungguh-sungguhnya.

13a.  Dia berkhidmat dengan bertanggungjawab.

13b.  *Dia berkhidmat dengan bertanggungjawabnya.

14a.  Dia menghuraikan hal itu dengan terperinci.

14a.  *Dia menghuraikan hal itu dengan terperincinya.

15a.  Dia bertindak dengan terburu-buru.

15b.  *Dia bertindak dengan terburu-burunya.

Ayat 12 hingga 15 boleh juga ditulis seperti yang berikut:

12c. Dia belajar secara bersungguh-sungguh.

13c.  Dia berkhidmat secara bertanggungjawab.

14c.  Dia menghuraikan hal itu secara terperinci.

15c.  Dia bertindak secara terburu-buru.


Bahasa Melayu sebagai Identiti Budaya Masyarakat

Untuk mendapatkan maklumat terkini, ikuti kami melalui Telegram

TERENGGANU – Bahasa merupakan satu entiti yang mewakili rakyat di sesebuah negara. Bahasa juga melambangkan identiti sesuatu bangsa yang boleh membentuk identiti nasional dan identiti budaya sesebuah negara. Ungkapan bahasa sebagai identiti nasional bermaksud bahasa Melayu dalam peranannya sebagai bahasa negara, iaitu  bahasa yang dikongsi bersama oleh seluruh warganya. Manakala ungkapan bahasa Melayu sebagai identiti budaya pula bermaksud bahasa merupakan cara hidup warganegara Malaysia.

Oleh hal yang demikian, bahasa Melayu diamalkan sebagai satu budaya, iaitu resam dan tingkah laku masyarakat dari segi kebahasaan. Kedua-duanya merujuk keadaan bahasa Melayu itu sendiri sebagai penghubung antara warganegara dengan tanah air dan juga penting dalam konteks kenegaraan. Bahasa Melayu juga memainkan peranannya yang utama dalam mendukung makna kedaulatan negara, serta menjadi faktor penjalin terhadap rasa keterikatan sesama rakyat.

Namun demikian, peranan yang dimainkan oleh bahasa Melayu ini turut menimbulkan persoalan, iaitu sejauh manakah bahasa Melayu dapat berperanan seperti fungsinya yang sebenar? Bagi menjawab persoalan ini, tiga aspek utama diberi penekanan termasuklah aspek mutu, nilai (keutuhan) dan peranannya (kedudukan bahasa Melayu).

Kualiti dan mutu sifat bahasa Melayu sebenarnya dapat dilihat dari aspek pengetahuan dan penguasaan bahasa Melayu dalam konteks bahasa negara oleh warganegaranya. Dalam hal ini, bahasa Melayu merupakan satu-satunya bahasa negara di dunia yang tidak diketahui, apatah lagi dikuasai sepenuhnya oleh warganya di tanah watannya sendiri. Hal ini sangat malang dan boleh dipersoalkan dari segi kelayakan seseorang warganegara. Walaupun sudah 64 tahun negara mencapai kemerdekaan, masih terdapat warganegara bukan Melayu yang masih tidak mengetahui dan menguasai bahasa negara dengan baik.

Dari segi keutuhan pula, terdapat satu gejala kebahasaan dalam kalangan orang Melayu, yang jika tak dibendung pasti akan menjejaskan jati diri bahasa Melayu. Gejala yang dimaksudkan itu ialah penggunaan bentuk bahasa asing yang tidak diperlukan yang telah menjejaskan aspek ketulenan bahasa Melayu. Bahasa asing digunakan dengan sewenang-wenangnya secara berleluasa dan tidak ditegur oleh mana-mana pihak.

Manakala aspek ketiga pula ialah peranan dan kedudukan bahasa Melayu itu sendiri. Umum mengetahui bahawa bahasa Melayu sebagai bahasa ibunda dan bahasa leluhur orang Melayu. Justeru, amat penting bagi orang Melayu untuk mempunyai sikap cakna dan peduli akan bahasa Melayu.

“Pelbagai usaha telah dilaksanakan untuk mengukuhkan kedudukan bahasa Melayu. Namun hal yang demikian tidak membawa kesan kepada orang Melayu, iaitu sikap orang Melayu yang masih bersahaja dan mengambil mudah. Sikap kebersahajaan ini menyebabkan bahasa Melayu dipinggirkan dalam kelompok orang Melayu sendiri. Hal ini dapat dijelaskan melalui petikan kata daripada Munsyi Abdullah, yang menjelaskan bahawa orang Melayu tetap akan tinggal dengan bodohnya kerana tidak mahu mempelajari bahasa ibunda.“

Demikianlah penerangan oleh YBhg. Profesor Emeritus Dato’ Dr. Teo Kok Seong, Felo Utama Institut Kajian Etnik (KITA), Universiti Kebangsaan Malaysia (UKM), yang bertajuk “Bahasa dan Identiti Bangsa“, dalam Syarahan Darul Iman 2, Anjuran Pusat Pendidikan Asas dan Lanjutan (PPAL) Universiti Malaysia Terengganu (UMT) dan Dewan Bahasa dan Pustaka Wilayah Timur (DBPWT), yang disiarkan secara langsung menerusi Webex dan FB Pusat Pendidikan Asas dan Lanjutan (PPAL) pada pukul 10.00 pagi tadi.


Menyemarakkan Patriotisme Melalui Filem dan Lagu

Apabila tiba bulan Ogos pada setiap tahun, Malaysia pasti meriah dengan pelbagai acara yang diatur sempena sambutan kemerdekaan negara. Dari peringkat sekolah sehinggalah ke peringkat kebangsaan, Keluarga Malaysia tanpa mengira umur, agama dan bangsa boleh bersama-sama menyemarakkan kemeriahan sambutan kemerdekaan negara. Jika diperhatikan, kebanyakan acara dan aktiviti yang dianjurkan melibatkan bidang kesenian dan kebudayaan. Walaupun terdapat segelintir masyarakat yang mempersoalkan sejauh mana bidang kesenian dan kebudayaan mampu menyemai semangat patriotisme dalam diri individu, namun hakikatnya kebanyakan anak-anak kecil mengetahui tarikh sambutan hari kemerdekaan negara daripada pengaruh lirik lagu patriotik tanggal 31 Ogos yang dinyanyikan oleh legenda seniman negara, Allahyarham Dato’ Sudirman Arshad. Justeru, filem dan lagu dilihat mampu menyubur dan menyemarakkan semangat patriotisme dalam kalangan Keluarga Malaysia.

Kesenian dan kebudayaan seperti lagu dan filem mempunyai peranan yang besar dalam pembangunan sesebuah masyarakat terutamanya dalam membentuk sebuah negara bangsa yang mempunyai identiti tersendiri. Oleh sebab itu, penjajah membawa masuk unsur kesenian dan kebudayaan mereka ke Tanah Melayu kerana kedua-dua unsur ini mampu mempengaruhi minda dan nilai masyarakat. Dalam proses menjadi sebuah negara maju, Malaysia tidak boleh hanya berkiblatkan sains dan teknologi semata-mata sehingga mengetepikan kesenian dan kebudayaan yang diwariskan oleh generasi terdahulu. Negara-negara maju di dunia seperti Korea sangat berbangga dengan warisan kebudayaan mereka. Negara tersebut berjaya membawa bahasa dan budaya Korea ke seluruh dunia melalui lagu, drama, filem dan artis mereka. Selain itu, mereka juga mampu mengumpul dan menyatukan masyarakat dari seluruh dunia dengan pelbagai latar belakang. Korea berjaya membuktikan filem dan lagu mempunyai peranan dan sumbangan yang cukup besar.

Di negara kita, kedua-dua bidang ini juga mampu menyemarakkan semangat patriotisme dan membangkitkan suasana kemeriahan sambutan kemerdekaan saban tahun. Namun begitu, cara penyampaian perlu melihat kepada selera Keluarga Malaysia terutama generasi muda pada hari ini. Jika sebelum ini kebanyakan filem berunsur patriotik dilihat gagal mendapat sambutan yang menggalakkan daripada masyarakat, namun filem Mat Kilau yang ditayangkan sebelum ini berjaya menepis fakta tersebut. Sehingga kini negara kita masih membuak-buat dengan semangat jati diri, namun mungkin filem-filem berunsurkan patriotik dan kenegaraan yang dihidangkan pada masa dahulu tidak menepati kehendak mereka. Penyampaian filem-filem terdahulu mungkin agak berat dan seolah-olah mengajar pendidikan sejarah kepada para penonton, sedangkan medium hiburan seperti filem perlu mengangkat nilai sejarah tersebut secara lebih kreatif.

Filem genre patriotisme atau kenegaraan kebiasaannya mempunyai elemen sejarah yang mengaitkan pemimpin atau seseorang tokoh sebagai daya tarikan. Shafezah Abdul Wahab dalam penulisannya yang bertajuk Panggung Sinema Kita Tandus Filem Patriot menyatakan elemen fiksyen turut disuntik dalam filem genre ini bagi tujuan tarikan penonton kerana jika tidak diolah secara kreatif, filem genre patriotisme akan membosankan para penonton. Antara filem patriotik dan kenegaraan yang memaparkan perjuangan penentangan penjajah termasuklah Sarjan Hassan pada (1958), Bukit Kepong (1981), Darah Satria (1983), Leftenan Adnan (2000), Embun (2002), 1957: Hati Malaya (2007), Tanda Putera (2013), dan Kanang Anak Langkau: The Iban Warrior (2017). Filem genre patriotisme jarang mendapat sambutan sehingga gagal mencatat kutipan pecah panggung walaupun diharapkan mampu memugar dan membangkitkan semangat patriotisme dalam kalangan masyarakat. Lebih menyedihkan, kos kebanyakan filem genre patriotisme agak tinggi sehingga menyebabkan tidak banyak penerbit filem yang mahu mengambil risiko untuk menerbitkannya.

Walau bagaimanapun, filem Mat Kilau yang ditayangkan bermula 23 Jun lalu membuktikan sebaliknya kerana setelah 33 hari ditayangkan, filem tersebut berjaya mencatat kutipan hampir RM100 juta. Malahan, sambutan hangat terhadap filem tersebut menyangkal pandangan dan pendapat segelintir pihak yang menyatakan selera masyarakat negara kita yang lebih meminati filem genre ringan yang sarat dengan naratif cinta. Realitinya, Keluarga Malaysia tercari-cari filem yang sarat melambangkan akar bangsa dan menjunjung tinggi nilai-nilai ketimuran sebagaimana yang dipersembahkan dalam filem Mat Kilau. Walaupun filem Mat Kilau masih ada kekurangan, tetapi filem tersebut sedikit sebanyak dapat membangkitkan semangat patriotisme dalam diri masyarakat tanpa mengira golongan usia. Para penonton dapat melihat semangat para pahlawan terdahulu yang bangkit menentang penjajah. Bahkan kini lebih ramai anak muda yang berminat untuk mempelajari silat sebagai warisan seni mempertahankan diri setelah menonton filem tersebut.

Selain filem, lagu juga merupakan antara medium yang mampu menyemarakkan semangat patriotik dalam kalangan masyarakat. Semangat mencintai negara perlu dipupuk semula, disemarakkan dan dilaksanakan secara berterusan melalui dendangan lagu-lagu patriotik. Menurut Shazlin Amir Hamzah dalam kajiannya yang bertajuk Peranan Lagu-Lagu Popular dalam Penjenamaan Bangsa Malaysia, lagu-lagu patriotik dilihat sebagai satu daripada jambatan penghubung ke arah manifestasi pengkarya dalam merealisasikan dan memupuk semangat patriotisme ke dalam jiwa pendengar.

Masyarakat terutamanya generasi baharu yang lahir dalam suasana negara yang telah merdeka perlu didedahkan dengan lagu-lagu patriotik bagi menyemarakkan rasa cinta mereka kepada tanah air, sekali gus bermotivasi tinggi untuk mempertahankan negara. Menurut Shazlin Amir Hamzah lagi dalam kajiannya, muzik kebangsaan mewujudkan suasana kolektif sewaktu dipersembahkan dan hal ini merupakan elemen yang penting bagi sesuatu bangsa kerana bangsa adalah sesuatu yang bersifat kolektif. Contohnya adalah lagu Negaraku sebagai lagu kebangsaan Malaysia.

Menurut Pengarah Muzik Rancangan Televisyen Malaysia (RTM), Datuk Mokhzani bin Ismail, kebanyakan penghasilan lagu patriotik bersifat ringan dan senang difahami. Hal ini kerana lagu tema sambutan Hari Kebangsaan hanya dilancarkan pada setiap 1 Ogos dan dalam masa yang singkat, lagu tersebut perlu menjadi mesra di telinga masyarakat Malaysia menjelang sambutan Hari Kebangsaan pada 31 Ogos setiap tahun. Lirik lagu patriotik juga perlu ringkas dan mudah difahami oleh pelbagai lapisan masyarakat tanpa perlu menggunakan bahasa yang berbunga-bunga. Walau bagaimanapun, lirik lagu-lagu patriotik yang dihasilkan mempunyai nilai-nilai estetika yang tinggi. Pemilihan penyanyi bagi lagu-lagu genre patriotisme juga penting agar penyampaiannya lebih meluas dan berupaya menarik perhatian seluruh Keluarga Malaysia.

Jika dahulu penyanyi lagu-lagu genre patriotisme tidak popular dan tidak dikenali, namun kini pemilihan penyanyi adalah lebih selektif dengan mengambil kira pertimbangan yang sewajarnya kerana bukan semua penyanyi mampu mendendangkan lagu patriotik dengan baik. Antara penyanyi negara yang pernah menyanyikan lagu patriotik termasuklah Allahyarham Dato’ Sudirman Haji Arshad, Datuk Seri Siti Nurhaliza, Roy, Faizal Tahir, Hafiz Suip, Jaclyn Victor, Bob Yusof, Bunkface, Alif Satar & The Locos dan lain-lain.

Lagu patriotik menjadi antara medium penting untuk menyemai semangat cintakan negara selain berperanan besar dalam menyatupadukan masyarakat negara kita yang berbilang kaum dan agama. Mesej dan nilai penting yang terkandung dalam lagu patriotik ternyata berjaya menyuntik semangat cintakan negara. Selain itu, lagu-lagu patriotik mampu menyuntik semangat setiap warganegara yang sedang berjuang tidak kira walau dalam apa-apa bidang sekali pun. Lagu-lagu patriotik malar segar seperti Tanggal 31 Ogos, Warisan, Saya Anak Malaysia, Jalur Gemilang, Gemilang, Gemuruh dan lain-lain menjadi bualan rakyat serta begitu sinonim dalam Keluarga Malaysia. Lagu seperti Gemilang nyanyian Jaclyn Victor dan Gemuruh nyanyian Faizal Tahir merupakan antara contoh lagu genre patriotisme yang didendangkan sewaktu para atlet mewakili negara bertanding dan bersaing dalam temasya sukan antarabangsa bagi membakar semangat mereka.

Filem dan lagu patriotik secara tidak langsung mampu membakar semangat patriotisme dalam kalangan Keluarga Malaysia terutamanya generasi muda. Pengisian sejarah yang diangkat secara lebih ringan, santai dan kreatif dalam filem membawa kita lebih menghayati pengorbanan dan semangat perjuangan para pahlawan terdahulu yang berjuang untuk memperoleh kemerdekaan negara. Manakala lagu patriotik pula mampu membangkitkan semangat cintakan negara melalui lirik dan iramanya. Semoga lebih banyak lagi filem berunsur patriotik dapat dihasilkan pada masa depan serta lagu-lagu patriotik baharu mampu menjadi malar segar sebagaimana lagu-lagu patriotik terdahulu.


Mengimbau Sejarah Bapa Kemerdekaan Malaysia

Untuk mendapatkan maklumat terkini, ikuti kami melalui Telegram

Selangor – Sepanjang bulan Ogos dan September 2022, Keluarga Malaysia berpeluang untuk mengetahui dan mendekati dengan lebih dekat sejarah peristiwa kemerdekaan negara melalui pameran Tunku Abdul Rahman Putra Al-Haj di tiga lokasi yang berbeza, iaitu di lobi Kementerian Pelancongan, Seni dan Budaya Malaysia (MOTAC), Paradigm Mall, Petaling Jaya dan Lapangan Terbang Antarabangsa Kuala Lumpur (KLIA).

Pihak MOTAC mempamerkan koleksi khas dan unik Bapa Kemerdekaan Malaysia, iaitu Almarhum Yang Teramat Mulia Tunku Abdul Rahman Putra Al-haj sempena sambutan Bulan Kebangsaan 2022 di lobi ibu pejabat mereka. Antara koleksi khas yang dipamerkan adalah meja yang digunakan oleh Tunku Abdul Rahman sewaktu menandatangani perjanjian, koleksi peribadi kemeja batik dan kasut beliau serta pelbagai koleksi lain lagi.

Selain itu, Paradigm Mall, Petaling Jaya dengan kerjasama Arkib Negara Malaysia (ANM) turut menganjurkan Pameran Tunku Abdul Rahman, iaitu Pop Up Memoriam Tunku Abdul Rahman Putra. Pameran tersebut yang mempamerkan lebih daripada 59 barangan atau artifak kepunyaan Tunku Abdul Rahman Putra Al-Haj diadakan di Aras G, (Lot GF-33) pusat beli-belah tersebut. Pameran tersebut diadakan bersempena dua tarikh bersejarah negara kita, iaitu Hari Kemerdekaan Malaysia dan Pengisytiharan Malaysia yang berlangsung selama dua bulan, iaitu dari 13 Ogos 2022 hingga 30 September 2022.

Antara koleksi yang dipamerkan dalam pameran ini termasuklah kereta kesukaan Tunku Abdul Rahman, koleksi pen Parker yang digunakan untuk menandatangani dokumen rasmi kerajaan, meja belajar, koleksi wang kertas dan duit syiling zaman dahulu, pakaian Tunku Abdul Rahman yang digunakan sewaktu kembali dari London untuk pengisytiharan Merdeka, watikah, surat, manuskrip dan lain-lain lagi.

Yang lebih menarik, video hitam putih Tunku Abdul Rahman dan gambar-gambar lama beliau juga dapat ditonton oleh para pengunjung pameran ini. Pada 23 Ogos yang lalu, cucu kandung Tunku Abdul Rahman, Yang Mulia Tunku Muinuddin Putra hadir merasmikan Pop Up Memoriam Tunku Abdul Rahman Putra.

Sempena sambutan Bulan Kebangsaan dan Hari Malaysia pada tahun ini, KLIA juga menganjurkan satu pameran khas berkaitan kisah kehidupan Perdana Menteri Pertama, Tunku Abdul Rahman Putra Al-Haj. Pameran eksklusif tersebut yang bertemakan “The Life of Malaysia’s First Prime Minister” diadakan di Kawasan Pentas, Aras 5, Bangunan Terminal Utama KLIA dan terbuka kepada umum. Pameran tersebut berlangsung dari 23 Ogos 2022 hingga 18 September 2022 dan bayaran masuk adalah secara percuma.

Keluarga Malaysia berpeluang melihat barang peribadi daripada peti keselamatan milik Tunku Abdul Rahman yang tidak pernah dipaparkan kepada orang ramai sebelum ini. Pameran tersebut juga mampu membangkitkan perasaan nostalgia kepada para pengunjung dengan menghidupkan semula gambaran pejabat dan bilik mesyuarat Kabinet Malaysia pada zaman Tunku Abdul Rahman. Para pengunjung pameran juga berpeluang untuk bergambar di ruangan tersebut. Keluarga Malaysia juga berpeluang menikmati dua makanan kegemaran Bapa Kemerdekaan Malaysia, iaitu kari ayam dan ayam kurma di Food Garden, KLIA.

Pameran-pameran ini diadakan bagi memperingati jasa dan pengorbanan Tunku Abdul Rahman Putra Al-Haj dalam mencapai kemerdekaan negara pada 31 Ogos 1957 di samping untuk mendidik Keluarga Malaysia, terutamanya generasi muda mengenai sejarah Malaysia serta memupuk semangat patriotisme dalam kalangan masyarakat.


“Kurma Daging Perlis” Identiti Makanan Negeri Perlis

Khlong Hae – Raja Muda Perlis, Yang Teramat Mulia (YTM) Tuanku Syed Faizuddin Putra Jamalullail dan Raja Puan Muda Perlis, YTM Tuanku Hajah Lailatul Shahreen Akashah Khalil merasmikan promosi masakan Perlis kali keempat di Khlong Hae Halal Buffet Seafood Restaurant, Songkhla.

Usaha tersebut merupakan antara langkah berterusan yang dilakukan oleh Raja Muda Perlis, YTM Tuanku Syed Faizuddin Putra Jamalullail menerusi “Perlis Food Promotion” yang memperkenalkan “Kurma Daging Perlis” sebagai identiti makanan negeri di Utara Malaysia ini.

Inisiatif tersebut dijayakan oleh Yayasan Tuanku Syed Putra (YTSP) Perlis dan Yayasan Tuanku Fauziah (YTF) dengan kerjasama Majlis Agama Islam dan Adat Istiadat Melayu Perlis (MAIPs) dan Kolej Universiti Islam Perlis (KUIPs) bagi mempromosikan Perlis kepada masyarakat di Thailand. Kehadiran baginda berdua disambut oleh Chutima Hemmun, pemilik Khlong Hae Halal Buffet Seafood Restaurant.

Turut hadir ialah Datuk Bandar Khlong Hae, Sunti Hemmun, Konsul Jeneral Malaysia di Songkhla, Mohd Rizuan Abd Yazid serta bekas Timbalan Ketua Polis Diraja Thailand bagi Region 9, Mejar Jeneral Polis (Bersara), Datuk Pichate Pitisathepan dan isteri beliau, Datin Nuranee Pitisathepan.

Seterusnya, pengusaha Shamiza Restoran di Kampung Gial Perlis, Shamiza Mohd Nor membantu membimbing ketua tukang masak di restoran berkenaan untuk menyediakan menu istimewa, iaitu “Kurma Daging Perlis” yang akan menjadi menu tetap restoran berkenaan selepas ini.

Restoran-restoran lain di wilayah Songkhla yang pernah terlibat dalam program promosi masakan Perlis dan dirasmikan oleh baginda berdua sebelum ini adalah Sami Kitchen, Restoran Halal Kai Tod Decha dan Restoran Hamid.

Program tersebut diadakan di samping aktiviti berbasikal “Kayuhan Cakna Merdeka” bersempena sambutan Hari Kebangsaan Malaysia yang ke-65 pada 31 Ogos 2022.

Antara lokasi baharu yang menarik untuk dilawati di Perlis adalah Projek Transformasi Diraja Kampung Nelayan Warna Warni Seberang Ramai, Kuala Perlis, Wang Kelian View Point, beberapa lokasi pelancongan di sekitar Sungai Batu Pahat dan Bukit Ayer, kaki bukit Gua Kelam, Tasoh dan Bukit Chabang, Kampung Balik Bukit serta kedai-kedai makan yang menyediakan pelbagai makanan yang lazat.

Tuanku Syed Faizuddin Putra turut berpesan kepada para pengusaha pelancongan dan pengusaha makanan di Perlis sama ada milik kerajaan atau persendirian supaya sentiasa memastikan tahap kebersihan berada pada tahap yang paling tinggi, terutama kawasan tandas dan dapur, melayan pelanggan dengan penuh sopan dan berhemah serta mengenakan caj perkhidmatan yang adil agar para pengunjung berminat untuk mengunjungi Perlis lagi pada masa depan.


LIBRA 22 Meneruskan Legasi Blues dan Rock

Untuk mendapatkan maklumat terkini, ikuti kami melalui Telegram

Langkawi – Program Blues Rock Antarabangsa Langkawi ASEANA 2022 (LIBRA 22) akan berlangsung pada 17 hingga 19 Disember 2022 di Langkawi. LIBRA 22 merupakan program muzik perdana bagi genre muzik blues di Malaysia.

LIBRA 22 diilhamkan oleh legenda blues negara, Ito Mohd atau nama sebenarnya Mohd. Arif Kendut menerusi pemerhatian dan pengalaman beliau yang luas dalam arena muzik sama ada dalam negara mahupun luar negara.

Program ini juga merupakan kesinambungan LIBRA 17 dan LIBRA 18 anjuran bersama dengan Lembaga Pembangunan Langkawi (LADA).

Selain dua program tersebut, terdapat juga sebuah program anjuran bersama dengan Kerajaan Negeri Selangor pada tahun 2018, iaitu Festival Muzik Kota Dame 2018.

LIBRA 18 berlangsung pada 29 hingga 31 Disember 2018 di Laman Padi, Langkawi dan berjaya menarik lebih 700 pengunjung.

Sehubungan dengan itu, LIBRA 22 dijangka dapat menarik lebih ramai pengunjung kerana LIBRA mempunyai kumpulan pengikutnya yang tersendiri. LIBRA 22 turut menyenaraikan para penyanyi daripada kumpulan blues terkemuka merangkumi dalam dan luar negara.

Penglibatan para penyanyi kumpulan blues dari Singapura, Indonesia, Jepun dan Iran turut memberikan peluang kepada pemuzik blues negara untuk bersaing dan dikenali pada peringkat antarabangsa.

Penjenamaan semula muzik blues di Malaysia supaya bersifat antarabangsa dan pada masa yang sama mengekalkan inti pati budaya negara yang penting demi kelestarian muzik blues untuk jangka masa panjang. Program seperti ini dapat membantu mewujudkan keharmonian serta memupuk kesejahteraan rakyat Malaysia.

LIBRA 22 bermatlamat menjenamakan semula muzik blues di Malaysia. Inti pati program yang mempamerkan keharmonian barisan penyanyi kumpulan blues dapat menyatukan para peminat blues di Asia Tenggara.

Hal ini boleh mengangkat kedudukan LIBRA 22 berikutan terdapat pasaran yang luas, iaitu kira-kira 10 juta peminat blues di seluruh Asia Tenggara. Publisiti positif mampu memberikan peluang kepada barisan penyanyi kumpulan blues di Malaysia untuk terus maju dan seterusnya menembusi pasaran antarabangsa.

a) Membantu menyemarakkan dan menggiatkan industri pelancongan dan hiburan selepas wabak pandemik COVID-19.

b) Membantu memastikan industri pelancongan dan hiburan negara terus berdaya saing.

c) Membawa muzik blues dan rock Malaysia ke arena antarabangsa.

d) Berperanan sebagai produk pelancongan kepada negara untuk mempromosikan muzik blues dan rock Malaysia serta inti pati budaya Malaysia yang turut diserapkan dalam konsep persembahan.

e) Menyerlahkan Malaysia dan semua akar budaya Asia yang lain.

f) Memberikan peluang kepada usahawan barangan vintaj, peniaga trak makanan dan lain-lain untuk mempamerkan jenama dan produk mereka.

g) Meningkatkan ekonomi setempat dengan penglibatan para peniaga dan pengeluar tempatan.

h) Menggalakkan sikap positif kepada belia melalui muzik.

i) Mewujudkan komuniti blues dan rock di semua negeri di Malaysia.

j) Mewujudkan sebuah pelantar untuk semua penyanyi kumpulan blues dan rock mempamerkan bakat.

k) Mendukung muzik blues dan rock Malaysia serta membawa lagu-lagu nyanyian penyanyi tempatan ke peringkat antarabangsa seperti lagu Apo Nak Dikato.

l) Sebagai medium untuk penyanyi genre blues dan rock dalam dan luar negara berkumpul serta membentuk jaringan kerjasama.

Objektif jangka masa panjang LIBRA 22 adalah membina penjenamaan muzik blues yang kuat dan dikenali di dalam dan luar negara. Penjenamaan ini boleh dibuat untuk artis-artis genre blues dan juga untuk LIBRA 22 sebagai produk pelancongan.

Kebanyakan program seperti ini yang telah berlangsung selama lebih 10 tahun terbukti mampu memberikan impak positif kepada penjenamaan ekonomi tempatan dan peningkatan aliran masuk pengunjung dari seluruh dunia.

LIBRA 22 mampu membina kumpulan pengikutnya yang tersendiri, terutamanya dalam kalangan negara ASEAN.

Antara pelbagai acara menarik yang mengisi LIBRA 22 adalah pameran yang akan berlangsung bermula jam 10 pagi hingga 12 tengah malam. Selain itu, terdapat aktiviti lain seperti klinik muzik, kesenian dan sesi “nasihat otai”. Persembahan pentas akan bermula pada jam 5 petang hingga 12 tengah malam.

Pengunjung LIBRA 22 akan dapat menikmati pelbagai jenis muzik blues daripada barisan penyanyi dan kumpulan blues yang pelbagai dari seluruh dunia. Hal ini dapat membantu menarik pengunjung dari pelbagai tempat, termasuklah dari Indonesia, Thailand, Filipina, Singapura dan lain-lain, sekali gus meningkatkan aliran masuk pelancong ke Malaysia.

Untuk maklumat lanjut, sila hubungi Pengurus Itos Cottage Music, Kid Afero Mohd Arif menerusi talian 017 399 0162.


Langkawi Writers’ Festival Buka Panggung Kesenian Langkawi

Untuk mendapatkan maklumat terkini, ikuti kami melalui Telegram

Langkawi – Langkawi cukup kaya dengan pelbagai tarikan pelancongan, seperti pantainya yang indah, kisah legenda yang menarik dan syurga membeli-belah. Selain pelancongan, pulau ini turut “dimeriahkan” dengan penganjuran pelbagai acara bertaraf antarabangsa, seperti Le Tour de Langkawi, LIMA Langkawi, IronMan Malaysia dan sebagainya.

Kini, “kemeriahan” Langkawi ini diteruskan pula dengan penganjuran aktiviti sastera dan kesenian yang dikenali sebagai Langkawi Writers’ Festival anjuran Morne Art Gallery dengan sokongan Kementerian Pelancongan, Seni dan Budaya, LADA, Balai Seni Negara Langkawi, dan FINAS. Festival yang diadakan di Auditorium Mahsuri ini melibatkan para penggiat seni dan sastera dari seluruh negara, termasuklah penulis, pelukis, pengarca, penyair, penyelidik dan sebagainya.

Langkawi Writers’ Festival yang julung-julung kali diadakan ini dirasmikan oleh Tuan Nasaruddin Abdul Muttalib, Ketua Pegawai Eksekutif LADA. Dalam ucapan perasmian, Tuan Nasaruddin mengharapkan agar Langkawi Writers’ Festival menjadi acara kesenian ilmiah yang utama dan dapat diadakan setiap tahun di Langkawi.

“Selain ekopelancongan dan geopelancongan, Langkawi turut berhasrat untuk menjadi lokasi pelancongan seni dan budaya bertaraf antarabangsa. Bahkan, Langkawi mendapat anugerah sebagai Malaysia Pride Destination dan perlu memainkan tanggungjawab untuk mewakili Malaysia bersaing dengan lokasi pelancongan lain di seluruh dunia. Maka itu, festival seperti ini dapat menyemarakkan lagi aktiviti kesenian di Langkawi,” kata Tuan Nasaruddin sebelum merasmikan Langkawi Writers’ Festival.

Menurut Morne Hashim, pengasas dan pengarah Langkawi Writers’ Festival, festival penulis seperti ini amat perlu untuk menjalin hubungan akrab antara penulis denga pembaca. Hal ini dikatakan demikian kerana budaya menulis dan membaca belum “mesra” dengan masyarakat kita.

“Di Australia misalnya, bukti daripada budaya menulis dan membaca itu dapat dilihat melalui penganjuran festival penulis yang rutin diadakan dengan nama-nama yang hadir bukanlah calang-calang. Saya berangan untuk menganjurkan satu festival, dan Langkawi menjelma di fikiran. Hal ini disebabkan oleh Langkawi memiliki daya tarikan ekonomi kreatif. Saya percaya bahawa ekonomi kreatif akan menjadi ekonomi teras bangsa,” ujar Morne.

Festival yang berlangsung selama empat hari ini, iaitu pada 1 September hingga 4 September 2022, diwarnai dengan pelbagai acara dan aktiviti sastera dan kesenian berbentuk ilmiah. Antaranya termasuklah forum, bengkel penulisan, bicara karya, persembahan teater, tayangan filem, pelancaran buku dan pembacaan skrip. Yang menariknya, festival ini turut membawa para tetamu undangan berlayar dengan kapal persiaran sebagai acara penutup.


Teater Payung Memartabatkan Isu Alam Sekitar

Langkawi – Pementasan teater semi muzikal kanak-kanak Payung telah berlangsung di Auditorium Panggung Seni Kota Mahsuri, Langkawi, Kedah pada 2 September 2022. Pementasan teater ini mendapat sambutan yang menggalakkan daripada penduduk setempat dengan kehadiran lebih 200 orang.

Teater ini mengetengahkan isu penjagaan alam sekitar dan dipaparkan secara komedi bagi mendidik para penonton terutamanya golongan kanak-kanak dan remaja.

Pementasan teater ini dibarisi pelakon kanak-kanak yang terdiri daripada Adam sebagai Doktor Ali, Echa sebagai Doktor Teja, Airill sebagai Mat, Zaid sebagai Deris, Hawa sebagai Gayah, Qis sebagai Kiah, Teja sebagai Pengemis Muda, Achu sebagai Pengemis Tua dan Tuah Adam sebagai Badut, Awie sebagai Luthfi dan Saiful Amir sebagai Orang Tua Misteri.

Manakala pasukan produksi pula terdiri daripada Cikgu Azahar sebagai pengurus produksi, Saiful Amir sebagai penolong pengarah, Natalia sebagai pengurus pentas dan Cikgu Yati sebagai pengurus panggung. Teater Payung dipentaskan oleh Persatuan Teater Alor Setar (PENTAS) dan diarahkan oleh pengarah teater terkenal di Utara Malaysia, iaitu saudara Joe K.A.S.

Pementasan teater Payung dipersembahkan khas oleh Morne Art Gallery dan merupakan sebahagian daripada pengisian sempena Langkawi Writers’ Festival yang berlangsung dari 1 hingga 4 September 2022. Selain pementasan teater, festival ini juga turut diisi dengan acara forum sastera, sesi bertemu penulis, pameran dan jualan buku, bacaan buku, tayangan filem, pelancaran buku dan deklamasi puisi. Acara ini mendapat kerjasama Kementerian Pelancongan, Seni dan Budaya Malaysia (MOTAC), Lembaga Pembangunan Langkawi (LADA), Balai Seni Negara dan Perbadanan Kemajuan Filem Nasional Malaysia (FINAS).

Teater Payung mengisahkan tentang kehidupan pelbagai lapisan masyarakat yang menghadapi masalah hujan asid yang mengakibatkan kematian di sebuah kota yang dikenali sebagai Kota Metro Umbrella. Penduduk kota tersebut perlu melindungi diri mereka daripada bahaya hujan asid menerusi penggunaan payung pada setiap masa.

Oleh sebab masih belum ada penawar untuk merawat kesan hujan asid ini, maka Doktor Ali, Doktor Teja dan pembantu mereka yang bernama Luthfi bertungkus lumus berusaha mengkaji, mencari dan mendapatkan penawarnya. Walau bagaimanapun, segala usaha mereka menemui jalan buntu sehingga Doktor Teja mencadangkan supaya mereka mencari penawar menggunakan kaedah tradisional.

Seterusnya, mereka merancang untuk masuk ke dalam Hutan Terabak untuk mencari penawar hujan asid. Kelihatan banyak pokok-pokok dalam Kawasan Hutan Terabak telah layu dan mati akibat kesan hujan asid serta hanya tinggal sebatang pohon yang masih hidup segar menghijau. Di situlah mereka berjaya menemui penawar untuk wabak penyakit yang melanda.

Kemudian mereka kembali ke Kota Metro Umbrella dan berjaya menghasilkan penawar kepada wabak penyakit akibat kesan hujan asid. Doktor Ali dan rakan-rakannya mencadangkan agar seluruh masyarakat bersama-sama berganding bahu memelihara dan memulihara alam sekitar serta berharap semoga hujan tidak lagi berasid dan kehidupan mereka kembali sihat dan ceria.


Amalan Membaca: Pembelajaran Sepanjang Hayat

Untuk mendapatkan maklumat terkini, ikuti kami melalui Telegram

Kota Bharu – Program Generasiku Bestari telah diadakan di ruang legar Mydin Mall, Tunjong, Kota Bharu, Kelantan pada 3 September 2022. Program ini dianjurkan oleh Dewan Bahasa dan Pustaka (DBP) Wilayah Timur dengan kerjasama Mydin Mall, Kelantan fm, Kumpulan Sri Dewi dan Pratahfiz PASTI al-Hadiy bersempena dengan Dekad Membaca Kebangsaan Peringkat Negeri Kelantan bagi tahun 2022. Program ini telah dirasmikan oleh YBrs. Tuan Haji Razali bin Che Mat, Pengarah Jabatan Penerbitan DBP.

Dalam majlis tersebut, Tuan Haji Razali mengucapkan penghargaan dan syabas kepada penulis yang telah berjaya menghasilkan buku cerita rakyat Kelantan yang turut sama dilancarkan dalam program tersebut.

“Saya berharap tuan puan akan terus menyumbang dan menghasilkan karya kerana DBP sentiasa terbuka untuk menerbitkan buku demi kepentingan ilmu. Tanpa buku, anak-anak kita tidak dapat membaca buku-buku yang bermutu, maknanya anak-anak kita tidak dapat lagi ilmu dan terpisah dengan ilmu,” jelas Tuan Haji Razali. Dalam penghasilan karya, Tuan Haji Razali menggalakkan para penulis menghasilkan karya yang berunsurkan kearifan tempatan dan menonjolkan aspek sains dan teknologi kerana masyarakat dahulu juga ialah masyarakat pemikir yang menitikberatkan sains dan teknologi. Perkara ini perlu diserlahkan kepada anak-anak agar mereka mengetahui bahawa sains dan teknologi penting dalam kehidupan mereka.

Tambah Tuan Haji Razali, selain dalam bentuk bercetak, DBP menerbitkan buku digital yang boleh diakses melalui portal JendelaDBP (jendeladbp.my) untuk disebarluaskan ke peringkat antarabangsa bagi menggalakkan budaya membaca dalam kalangan masyarakat. Pada tahun ini portal tersebut telah diakses oleh lebih 700 000 pelayar.

Menurut Tuan Haji Razali, dalam menyebarluaskan buku-buku yang diterbitkan, DBP juga memberikan ruang kepada penulis yang berminat untuk memasarkan buku mereka melalui program Pengarang Niaga. Program tersebut dikendalikan oleh Bahagian Pemasaran dan Pengedaran DBP. Buku-buku yang laris akan dicetak ulang. Melalui program tersebut, buku-buku yang diterbitkan diharapkan mendapat tempat dalam kalangan masyarakat dalam usaha memupuk budaya membaca dan menyemarakkan Dekad Membaca Kebangsaan (DMK).

Objektif utama DMK adalah untuk membentuk masyarakat berilmu yang bertaraf dunia dengan tumpuan membaca untuk pengetahuan dan pembudayaan amalan membaca. Oleh itu, dalam usaha menyemarakkan budaya membaca dalam kalangan masyarakat, Program Generasiku Bestari ini diisi dengan pelbagai aktiviti seperti pertandingan mewarna, pintar bahasa, bijak Jawi, pertandingan bercerita siri cerita rakyat Kelantan, sembang santai “Kayanya Bahasa Kita”, deklamasi sajak dan bicara buku. Menerusi pelbagai aktiviti kebahasaan ini, semua lapisan masyarakat dilibatkan dari peringkat kanak-kanak, remaja, dewasa serta kakitangan kerajaan dengan harapan program tersebut berhasil untuk mencapai objektif DMK.

Melihat peri pentingnya amalan membaca dalam kalangan masyarakat, Pengarah DBP Wilayah Timur, Encik Muhd Azam bin Juhari melalui ucapannya dalam majlis tersebut berkata:

“Bersempena dengan Program Generasiku Bestari, saya mengajak semua warga Kelantan dan hadirin sekalian agar bersama-sama meneguhkan iltizam untuk menjadikan amalan membaca sebagai agenda penting dalam kehidupan dan pembelajaran sepanjang hayat. Marilah kita julang dan memartabatkan bahasa Melayu dalam urusan harian kita.”

Bagi menyemai dan menerapkan amalan membaca, generasi alfa kelahiran era 2000 harus didedahkan dengan aktiviti seperti Program Generasiku Bestari ini. Generasi era ini mudah didekati dan lebih cenderung dengan aktiviti yang bersifat tidak formal, namun dapat merealisasikan proses pembelajaran sepanjang hayat. Proses pembelajaran yang berterusan ini membolehkan setiap individu menguasai ilmu untuk menghadapi cabaran kehidupan. Penguasaan ilmu adalah melalui budaya membaca. Amalan membaca seharusnya dipupuk dan dibugarkan kepada semua lapisan masyarakat sebagai penerus generasi berilmu. Insan yang menguasai pelbagai ilmu pastinya akan dipandang tinggi oleh masyarakat dan mampu menguasai dunia.

Turut hadir dalam majlis tersebut ialah Encik Mohd Samsul Baharin bin Isa, Pengarah Perbadanan Perpustakaan Awam Negeri Kelantan, Puan Mariati Josepha binti Mustafa, Ketua Editor Bahagian Buku Kanak-kanak dan Remaja, dan Encik Hamdan bin Abd Kadir, Penolong Pengarah Bahasa, Jabatan Pendidikan Negeri Kelantan.


Raifili Anjur Kempen 1 Juta Batik Percuma Buat Penjawat Awam

Alor Setar – Syarikat pengeluar batik tempatan, Raifili menyediakan satu juta batik percuma kepada para penjawat awam di negara ini menerusi kempen “1 Juta Batik Percuma buat Penjawat Awam”. Kempen tersebut bermula dari bulan Mac dan dilancarkan secara rasmi pada 2 September 2022 serta boleh ditonton secara dalam talian melalui laman media sosial Facebook, Raifili World.

Ketua Setiausaha Negara, Tan Sri Mohd Zuki Ali berkata, usaha berkenaan dapat menggalakkan pemakaian batik Malaysia dalam kalangan penjawat awam di samping menggayakan keunikan dan keindahan batik dalam kehidupan seharian yang bukannya terhad sebagai pakaian rasmi kerja dan untuk majlis kerajaan sahaja.

“Permintaan batik amat tinggi dalam kalangan penjawat awam kerana penjawat awam diwajibkan memakai batik pada setiap hari Khamis bagi tujuan memartabatkan pemakaian batik Malaysia,” ujar Tan Sri Mohd Zuki Ali sewaktu melancarkan kempen tersebut bersempena Jelajah Aspirasi Keluarga Malaysia (AKM) Negeri Kedah.

Tambah beliau lagi, ketua-ketua jabatan juga boleh menguar-uarkan kempen yang dilaksanakan oleh Raifili dalam usaha mempromosi dan menggalakkan pemakaian batik Malaysia dalam kalangan masyarakat, khususnya penjawat awam negara ini.

Pengasas Raifili, Siti Fitriyah Harun pula berkata, menerusi kempen berkenaan, syarikatnya menyokong hasrat dan usaha Perdana Menteri Malaysia, Yang Amat Berhormat (YAB) Dato’ Sri Ismail Sabri Yaakob yang telah mengisytiharkan 3 Disember setiap tahun sebagai Hari Batik Malaysia bagi menggalakkan Keluarga Malaysia memakai pakaian berteraskan batik Malaysia.

“Pihak Raifili ingin berkongsi kegembiraan dengan para penjawat awam dan berharap agar kempen ini dapat menjadikan Batik Eksklusif Raifili yang bermotifkan batik moden Malaysia sebagai pilihan utama fesyen penjawat awam. Di samping itu, sebanyak 1000 helai batik ditawarkan oleh pihak Raifili untuk ditebus oleh penjawat awam yang mengunjungi Jelajah AKM Negeri Kedah” jelas Siti Fitriyah Harun.

Menurut Siti Fitriyah Harun, lebih 300 ribu penjawat awam di negara ini telah menebus batik percuma sejak pelancaran kempen ini secara dalaman pada Mac lalu. Selain itu, pihaknya turut menerima maklum balas yang baik dan memberangsangkan daripada penjawat awam yang memuji material kain batik eksklusif yang dihasilkan oleh Raifili berkualiti tinggi, lembut, cantik, selesa dipakai, warna tidak luntur, tidak mudah kecut dan mudah digosok.

Para penjawat awam di negara ini boleh menebus kain batik percuma yang berbaki hampir 700 ribu helai lagi melalui pautan https://1jutabatikpercuma.raifili.com/ atau menghubungi pengedar sah Raifili di seluruh negara.


Larian Perlis-Nakawan Ultra 2022 Mengangkat Perlis Sebagai Destinasi Pelancongan Sukan

Untuk mendapatkan maklumat terkini, ikuti kami melalui Telegram

Kuching – Majlis Pelancaran Promosi Larian Perlis-Nakawan Ultra 2022 peringkat Borneo dengan tema “The Thrill of Northern Trails” yang diadakan di Pejabat Smart Leisure & Travels (SLT) Sdn. Bhd. di Chong Lin Park, Kuching dirasmikan oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil.

Acara larian ini menyasarkan seramai 800 orang peserta yang akan melalui Banjaran Nakawan sepanjang 38 km melalui Taman Negara Negeri Perlis. Di samping itu, para peserta akan melalui laluan kawasan ekopelancongan menarik di sekitar Sungai Batu Pahat, kawasan dusun buah-buahan, sawah padi, sungai Lencongan Barat, kampung tradisi dan kawasan hutan simpan. Acara tersebut dianjurkan oleh MEP Ventures (MEP21) Sdn. Bhd. dan Kelab Pelari Denai Putera dengan sokongan Kerajaan Negeri Perlis dan Tourism Malaysia.

Ketibaan tiba baginda berdua disambut oleh Ketua Pegawai Eksekutif  SLT Sdn. Bhd., Datuk Nellsen Young dan Ketua Pegawai Eksekutif MEP Ventures Sdn. Bhd., Ku Hasrin Ku Abdul Rahman.

Antara objektif acara Larian Perlis-Nakawan Ultra 2022 termasuklah membangunkan semula Perlis sebagai sebuah destinasi pelancongan sukan, merangsang ekonomi domestik serta mempromosi dan memperkenalkan acara pelancongan dan tempat-tempat menarik di negeri Perlis.

“Acara Larian Perlis-Nakawan Ultra 2022 yang melibatkan kategori 50 km, 25 km dan 10 km akan diadakan pada 9 dan 10 Disember 2022 di Kompleks Eko Pelancongan, Sungai Batu Pahat, Perlis. Manakala kategori “Super Senior” terbuka kepada peserta yang berusia 50 tahun dan ke atas serta kategori “Junior Khas” bagi peserta berusia 12 sehingga 17 tahun turut diperkenalkan buat pertama kali,” ujar Datuk Nellsen Young.

Turut hadir memeriahkan majlis ialah Ahli Majlis Mesyuarat Kerajaan Pelancongan Negeri Perlis, Asmaiza Ahmad, Timbalan Ketua Pengarah Perkhidmatan Awam (Operasi), Dato’ Ts. Kamel Mohamad dan Setiausaha Persekutuan Sarawak, Dato’ Amir Omar.

Yuran pendaftaran “Early Bird” yang akan tamat pada 22 September ini berharga RM70 untuk kategori 10 km (junior), RM80 untuk 10 km (dewasa), RM130 untuk 25 km dan RM195 untuk 50 km.

Manakala tiket dengan kadar biasa boleh dibeli bermula 23 September hingga 17 Oktober dengan harga RM80 untuk kategori 10 km (junior), RM95 untuk 10 km (dewasa), RM145 untuk 25 km dan RM235 untuk 50 km.

Untuk maklumat lanjut dan pendaftaran dalam talian, sila layari www.nakawanultra.com.

Bagi peserta dari Borneo (Sarawak Sabah/Brunei/Kalimantan), sila hubungi Smart Leisure & Travels Sdn. Bhd. pada talian 016-8930309/017-9050309/082- 422282, atau e-mel [email protected].


Pertubuhan Silat Tarung Tapan Tiga Malaysia, SK Felda Bukit Damar Melahirkan Pesilat Bertaraf Dunia

Lanchang – Seramai 42 pelajar Sekolah Kebangsaan Felda Bukit Damar, Lanchang, Pahang diberi pendedahan mengenai seni mempertahankan diri Silat Tarung Tapan Tiga sebagai antara seni warisan bela diri Melayu. Menurut Guru Besar SK Felda Bukit Damar, Ahmad Shakri Hamzah, bagi merealisasikan tujuan itu, sebuah kelab silat ditubuhkan bagi mencungkil bakat-bakat baharu dan memberi peluang kepada murid-murid untuk mewakili sekolah dalam pertandingan silat pada peringkat daerah, negeri, kebangsaan dan antarabangsa.

“Pertubuhan Silat Tarung Tapan Tiga Malaysia ditubuhkan pada 24 Jun 2022 setelah beberapa perbincangan melibatkan pelbagai pihak kerana pihak sekolah dan Persatuan Ibu Bapa dan Guru (PIBG) SK Felda Bukit Damar melihat potensi para pelajar sekolah ini dalam seni silat.

Selain itu, aktiviti kokurikulum ini mampu membina semangat waja, jati diri dan patriotik demi agama, bangsa dan negara melalui pelbagai disiplin silat yang diajar sepanjang sesi latihan dan pertandingan.

Kelab ini mendapat sokongan mantan guru besar, Saripah Maisarah Syed Zainal, penolong kanan kokurikulum, Khairulzaidi Daud dan Pengerusi Teknik Silat Sekolah-Sekolah Daerah Temerloh, Amien Syirwan Abd Rahman,” jelas Ahmad Shakri.

Silat Sebagai Kebitaraan SK Felda Bukit Damar

Menurut Ahmad Shakri lagi, beliau memilih sukan silat sebagai kebitaraan atau aktiviti yang menjadi identiti SK Felda Bukit Damar seiring dengan konsep “Sekolahku Sejahtera” yang diperkenalkan oleh Kementerian Pendidikan Malaysia (KPM) bagi melahirkan generasi muda yang hebat dan mampu bersaing dalam pelbagai lapangan, bukan sahaja di Malaysia, malah pada peringkat global.

SK Felda Bukit Damar Menyediakan Dua Orang Pelatih Silat

Guru penasihat merangkap Penolong Jurulatih Silat SK Felda Bukit Damar, Liza Juliana Mohd. Yasin dengan tegas berkata, walaupun usia kelab silat yang dikendalikannya masih setahun jagung, namun beberapa orang pelajar telah menunjukkan potensi yang tinggi untuk menyertai dan berjaya dalam pertandingan pada peringkat daerah, negeri, kebangsaan dan antarabangsa.

“Pertubuhan Silat Tarung Tapan Tiga Malaysia berjaya mengenal pasti beberapa pelajar yang boleh diketengahkan dalam pelbagai pertandingan silat. Pada pertandingan silat Kejuaraan Sirkit, 1 Sekolah 1 Silat Peringkat Negeri Pahang 2022, pelajar yang mewakili SK Felda Bukit Damar berjaya membawa pulang tiga pingat emas, tiga pingat perak dan tiga pingat gangsa.

Wakil pesilat perempuan, Nurlin Solehah Mohd. Shariman dinobatkan sebagai Pesilat Terbaik Kategori Puteri Bawah 12 Tahun. Selain itu, tiga orang pelajar Pertubuhan Silat Tarung Tapan Tiga Malaysia akan mewakili Pahang sempena Kejuaraan 1 Sekolah 1 Silat Peringkat Kebangsaan pada 30 September hingga 3 Oktober 2022 di Universiti Teknologi Mara (UiTM) Cawangan Selangor, Puncak Alam,” jelas Liza Juliana.

Selain Liza Juliana yang melatih pelajar perempuan, seorang lagi jurulatih, iaitu Mohd. Shariman Hamdan ditugaskan bagi melatih pelajar lelaki SK Felda Bukit Damar.

“Para ahli Pertubuhan Silat Tarung Tapan Tiga Malaysia berlatih sebanyak sekali dalam seminggu, iaitu pada setiap hari Khamis, bermula pada pukul 5.00 petang hingga 6.30 petang di Dewan Perdana, SK Felda Bukit Damar. Kekerapan latihan akan dipertingkatkan menjelang ketibaan hari pertandingan yang disertai oleh pesilat terbabit.

Pada setiap sesi latihan, para pelajar akan diberi pendedahan mengenai kemahiran ”Bela Diri Silat Tapan Tiga, Pengenalan Silat, Adab Silat dan Kemahiran Asas Silat” yang melibatkan pergerakan tumbukan, tendangan, tangkisan, kemahiran silat olahraga, kemahiran silat seni tari dan tempur,” terang Mohd. Shariman.

Putera Adam Khuzaimi, Pengerusi Pertubuhan Silat Tarung Tapan Tiga Malaysia SK Felda Bukit Damar menjelaskan bahawa penglibatan beliau dan murid-murid sekolah berkenaan dalam sukan silat dapat mendisiplinkan diri mereka.

“Kami perlu gigih berlatih setiap minggu dan menguasai ketangkasan pergerakan silat yang diajar oleh jurulatih. Dalam sukan silat, selain disiplin, minat dan kesungguhan perlu seiring agar mampu menyekat pergerakan musuh atau lawan dalam pertandingan silat yang kami sertai,” jelas Putera Adam.

Manakala Penolong Pengerusi Pertubuhan Silat Tarung Tapan Tiga Malaysia, SK Felda Bukit Damar, Nurlin Solehah Mohd. Shariman menegaskan bahawa penglibatannya dalam sukan silat kerana minat dan galakan ibu bapa.

“Ibu dan bapa saya menggalakkan saya terlibat dalam sukan ini, Mereka amat berbangga dengan pencapaian saya, lebih-lebih lagi apabila saya terpilih sebagai Pesilat Terbaik Kategori Puteri Bawah 12 Tahun baru-baru ini. Saya mahu pergi lebih jauh dan mengimpikan gelaran pesilat profesional serta menyertai lebih banyak pertandingan silat pada pelbagai peringkat khususnya peringkat kebangsaan dan antarabangsa,” jelas Nurlin Solehah.

Untuk rekod, pesilat SK Felda Bukit Damar berjaya membawa pulang satu pingat perak dan satu pingat gangsa sempena Kejuaraan 1 Sekolah 1 Silat Peringkat Kebangsaan 2021 serta tiga pingat emas, dua pingat perak dan satu pingat gangsa sempena Kejuaraan 1 Sekolah 1 Silat, Peringkat Negeri Pahang 2021.

Manakala pada Kejuaraan Silat Olahraga Jemputan Kebangsaan kali ke-3 anjuran Pertubuhan Silat Cekak Harimau Malaysia (PSCHM) 2021, pesilat SK Felda Bukit Damar berjaya membawa pulang satu pingat emas dan satu pingat perak. Meneruskan kecemerlangan, pesilat sekolah ini juga berjaya menggondol pingat gangsa sempena Cabaran Pencak Silat Peringkat Negeri Pahang 2021.

Mengulas tentang harapan dan perancangan masa depan, Ahmad Shakri mahu melihat para pelajar yang cemerlang dalam sukan persilatan ini bukan sahaja dapat mengharumkan nama SK Felda Bukit Damar, bahkan beliau mampu menyertai pertandingan yang lebih besar apabila meninggalkan sekolah berkenaan.

“Kami menyediakan platform terawal sebelum para pelajar ini memasuki alam persekolahan peringkat menengah, kolej dan universiti. Saya berharap ada antara mereka mampu bergelar pesilat negara dan mengharumkan nama Malaysia pada pertandingan silat berprestij. Usaha ini ibarat melentur buluh, biarlah dari rebungnya,” ujar Ahmad Shakri.


Mengenal Kata Ganda Berentak

Untuk mendapatkan maklumat terkini, ikuti kami melalui Telegram

Menurut Tatabahasa Dewan Edisi Ketiga (2015: 76-79), kata ganda meliputi kata dasar yang mengalami proses penggandaan penuh, penggandaan separa dan penggandaan berentak. Dalam hal ini, kata ganda berentak ialah kata dasar bebas atau terikat yang mengalami proses penggandaan mengikut rentak bunyi tertentu dalam kata dasar.

Kata ganda berentak melibatkan kata dasar yang bersifat kata bebas atau morfem terikat.  Sebagai contoh, bagi kata ganda berentak lauk-pauk, kata dasarnya lauk ialah kata bebas (morfem bebas), manakala gandaannya pauk merupakan bentuk terikat (morfem terikat) yang tidak wujud secara bebas dalam ayat. Walaupun kita ada kata homonim pauk atau memauk yang bererti “menarik (mengambil dll) dengan sesuatu yang ada pengait”, kata itu merupakan kata lain dan tidak ada perkaitan makna dengan kata dasar lauk.

Hal ini dikatakan demikian kerana lauk-pauk bererti “bermacam-macam lauk”. Maksud kata ganda berentak lauk-pauk berkaitan dengan kata dasar lauk, dan gandaannya pauk hanya merupakan bentuk iringan untuk melahirkan ujaran yang berentak atau berirama indah. Contoh lain bagi kata ganda berentak sedemikian adalah seperti saudara-mara, hingar-bangar, dan kusut-masai. Kata mara, bangar dan masai yang bersifat kata homonim bebas mempunyai maksud yang jauh berbeza daripada makna kata ganda berentak saudara-mara, hingar-bangar dan kusut-masai.

Ada juga kata ganda berentak yang kedua-dua kata dasarnya bersifat terikat. Contohnya adalah seperti kata hiruk-pikuk. Dalam hal ini, kedua-dua kata dasar hiruk dan pikuk merupakan morfem terikat, dan tidak dapat wujud secara bebas dalam ayat. Oleh itu, kata ganda sedemikian boleh juga dikategorikan sebagai kata ganda berentak semu, iaitu kata ganda berentak dengan penggandaan yang wajib. Contoh lain bagi kata ganda berentak sedemikian adalah seperti porak-peranda, compang-camping dan kucar-kacir.

Adakah kata bebas yang menampakkan persamaan bunyi vokal atau konsonan dianggap sebagai kata ganda berentak? Jawapannya ialah binaan tersebut merupakan rangkaian kata bebas berentak atau frasa berentak, bukannya kata ganda berentak. Contohnya, frasa nama semak samun menampilkan perulangan bunyi konsonan tetapi frasa tersebut bukan kata ganda berentak kerana kedua-dua kata tersebut dapat wujud secara bebas dalam ayat. Selain itu, kata hubung seperti kata dan atau kata atau dapat diselitkan di antara kata semak dengan samun. Contoh lain bagi frasa sedemikian adalah seperti sampah sarap, lemah lembut dan saudara saudari.

Dalam proses penggandaan berentak, seluruh kata dasar akan diiringi kata gandaan yang mungkin menampilkan ciri pengulangan vokal, pengulangan konsonan atau berentak bebas. Pengulangan vokal melibatkan kata nama, kata kerja dan kata adjektif. Selain itu, semua vokal dalam suku kata kata dasar akan diulang dalam suku kata gandaan yang bersetentangan. Kadang-kadang yang diulang bunyinya termasuk diftong juga. Sila lihat contoh yang berikut:

Pengulangan konsonan juga melibatkan kata nama, kata kerja dan kata adjektif. Selain itu, semua konsonan dalam kata dasar atau konsonan dalam suku kata pertama dan kedua kata dasar sahaja akan diulang dalam suku kata gandaan yang bersetentangan. Konsonan lain dalam kata gandaan, sama ada bunyinya sama atau berbeza daripada konsonan dalam kata dasar, tidak perlu diambil kira.  Sila lihat contoh yang berikut:

Kata ganda berentak bebas pula tidak menampilkan ciri persamaan bunyi antara kata dasar dengan kata gandaan, seperti yang berikut:

Berdasarkan kandungan dalam jadual di atas, kata ganda anak-pinak dikategorikan sebagai kata ganda berentak bebas kerana suku kata kedua (nak) yang sama bunyi tidak diambil kira sebagai pengulangan bunyi vokal atau konsonan.

Kata ganda ipar-lamai mempunyai persamaan dari segi satu bunyi vokal (vokal a) tetapi tidak bersetentangan kedudukannya. Kata ganda ulang-alik hanya mempunyai persamaan dari segi konsonan awal (konsonan l) pada suku kata kedua dan persamaan satu bunyi vokal (vokal a) yang tidak bersetentangan kedudukannya.

Kata ganda turun-temurun hanya menampilkan persamaan konsonan awal (konsonan t) pada suku kata pertama dan persamaan dari segi campuran vokal dan konsonan dalam bentuk urun.

Kata ganda kacau-bilau hanya mempunyai persamaan dari segi bunyi diftong (diftong au) di hujung kata. Bagi kata ganda kusut-masai pula, tidak ada persamaan sama sekali antara kata dasar dengan kata gandaan.


Lawatan Raja Muda Perlis ke Sarawak: Semarakkan Semangat Persaudaraan

Kuching – Selepas menjayakan program Kayuhan Santai berbasikal di sekitar kawasan Petra Jaya dan Majlis Santapan anjuran Dewan Bahasa dan Pustaka (DBP) Cawangan Sarawak, Duli Yang Teramat Mulia Tuanku Syed Faizuddin Putra Ibni Tuanku Syed Sirajuddin Jamalullail, Raja Muda Perlis dan Duli Yang Teramat Mulia Tuanku Hajah Lailatul Shahreen Akashah Khalil, Raja Puan Muda Perlis telah berkenan berangkat untuk melawat Borneo Cultures Museum (BCM) yang terletak di Jalan Tun Abang Haji Openg, Kuching pada 3 September 2022.

Dalam lawatan tersebut, DYTM Tuanku dibawa ke bangunan BCM yang dibina lima tingkat dengan bercirikan binaan serba moden yang memaparkan reka bentuk seni bina yang tersendiri serta ruang pameran interaktif berkeluasan 6000 meter persegi. Ruang ini memaparkan keunikan kraf tradisional dan kekayaan warisan budaya masyarakat Sarawak.

Perasmian pembukaan muzium terbesar di Malaysia dan muzium kedua terbesar di Asia Tenggara ini disempurnakan oleh Yang Dipertua Negeri Sarawak, Tun Pehin Sri Abdul Taib Mahmud pada 4 Mac 2022 yang sekali gus dibuka kepada kunjungan orang ramai. Muzium ini telah dibina dengan kos sebanyak RM308 juta pada tahun 2015 dan siap sepenuhnya pada tahun 2019.

Selepas melawat BCM, DYTM Tuanku telah berkenan berangkat untuk melawat Galeri Songket dan Keringkam Sarawak yang terletak di Jalan Masjid, Kuching. Rombongan DYTM Tuanku tiba di galeri berkenaan dengan disambut dan diberikan penerangan oleh Timbalan Setiausaha Kerajaan Negeri (Transformasi Prestasi dan Penyampaian Perkhidmatan), Yang Berbahagia Datu Dr. Sabariah Putit.

Galeri ini telah dirasmikan oleh Raja Permaisuri Agong, Tunku Hajah Azizah Aminah Maimunah Iskandariah pada 28 Mac 2022. Projek Inovasi Warisan Songket dan Keringkam Sarawak diterajui oleh Old Kuching Smart Heritage (OKSHE) bagi membangunkan ekosistem yang bersepadu dan lestari yang turut bertujuan untuk meningkatkan sosioekonomi penduduk setempat selain melindungi, memelihara dan memulihara produk warisan yang bernilai ini.

Lebih menarik, produk yang terhasil di sini telah diberi nafas baharu, berinovasi serta mempunyai sentuhan kontemporari seperti kasut, beg kepit, pakaian dan sebagainya. Setakat ini, Sarawak mempunyai kira-kira 120 orang penenun songket dan sebanyak 246 orang pakar penyulam Keringkam.

Pada keesokan paginya, DYTM Tuanku dan rombongan berkenan berangkat ke Kampung Budaya Sarawak (KBS) yang terletak di kaki Gunung Santubong. Muzium hidup yang memenangi anugerah ini mempamerkan tradisi Sarawak yang kaya dengan pelbagai warisan budaya dan memaparkan produk seperti pakaian dan kraf tangan, budaya dan rumah tradisional masyarakat etnik utama di Bumi Kenyalang.

Selain melawat rumah tradisional masyarakat etnik di sekitar kawasan KBS, DYTM Tuanku juga turut disajikan dengan persembahan kebudayaan oleh artis KBS. KBS juga menjadi tempat utama untuk penganjuran acara yang bertaraf antarabangsa seperti Pesta Muzik Hutan Hujan Dunia (Rainforest World Music Festival) dan Pesta Menuai Dunia.

Sebaik-baik sahaja selesai membuat lawatan di KBS, DYTM Tuanku dan rombongan berkenan untuk berangkat balik menuju ke Lapangan Terbang Antarabangsa Kuching untuk penerbangan pulang ke Perlis. Keberangkatan tiba DYTM Tuanku dan rombongan ke Bumi Kenyalang selama tiga hari telah menyemarakkan banyak acara yang menarik sekali gus menjadi kenangan yang terindah khususnya bagi pihak kerajaan dan juga rakyat Sarawak.


Memperkasakan Budaya Membaca di Malaysia

Untuk mendapatkan maklumat terkini, ikuti kami melalui Telegram

Dalam menghadapi era Revolusi Industri 4.0, permintaan terhadap teknologi terutamanya telefon pintar semakin bertambah. Peningkatan ini dikaitkan dengan populariti media sosial yang semakin mendaki minat dalam hati kalangan masyarakat Malaysia. Variasi kandungan visual dalam media sosial seperti Instagram, Youtube dan TikTok mengubah horizon pemikiran para remaja daripada membaca kepada melayani kandungan-kandungan visual tersebut. Kebebasan bermain gajet menyebabkan remaja banyak menghabiskan masa di depan telefon pintar peribadi. Tidak dapat dinafikan, kandungan visual media sosial yang dicipta oleh para pempengaruh memberikan impak positif terutamanya ketika negara dilanda pandemik seperti sokongan moral, psikologi, psikospiritual, ekonomi, hiburan dan banyak lagi.

Walau bagaimanapun, fenomena ini menyebabkan budaya membaca dalam kalangan masyarakat Malaysia semakin menurun. Lebih membimbangkan, kajian oleh Jabatan Perangkaan Malaysia menunjukkan 72.1 peratus anak muda memilih untuk tidak menyambung belajar selepas tamat Sijil Pelajaran Malaysia (SPM). Sekiranya keadaan ini berterusan, negara akan menghadapi kekurangan pakar yang merencatkan produktiviti industri tertentu dalam 5 hingga 10 tahun akan datang.

Para remaja yang terpengaruh dengan keuntungan sesetengah pempengaruh akan menyuarakan bahawa tanpa pendidikan sekalipun, individu dapat berjaya secara material melalui platform media sosial. Kesinambungan fenomena ini akan mencetuskan lambakan kandungan visual tanpa menepati nilai ilmiah dan tahap kesusilaan yang sesuai dengan adab sopan masyarakat Malaysia. Hal ini dilakukan semata-mata untuk mendapatkan jumlah penonton yang banyak di laman maya dan mengharapkan kandungan visual tersebut menjadi tular. Sehubungan dengan itu, makalah ini mengemukakan langkah-langkah memulihkan dan memperkasakan budaya ilmu terutamanya amalan membaca dalam kalangan masyarakat Malaysia.

Pepatah Melayu ada menyebut, “melentur buluh, biarlah dari rebungnya“. Dalam hal ini, perhatian terhadap kebolehan membaca perlu diutamakan kepada murid-murid sejak zaman prasekolah lagi. Budaya 3M (membaca, mengira dan menulis) merupakan senjata ampuh bagi mewujudkan bangsa membaca dan mencintai ilmu sejak dari bangku sekolah. Keciciran murid dalam menguasai ilmu 3M menyebabkan semangat mereka untuk belajar semakin menurun. Mereka bukan sahaja tidak berminat untuk membaca atau belajar, bahkan turut berasa rendah diri kerana gagal menguasai tiga elemen asas tersebut. Hal ini sekali gus menyebabkan mereka berasa tersisih daripada rakan-rakan sekelas serta meragut semangat mereka untuk belajar bersama-sama rakan yang lain.

Faktor persekitaran seperti ini akan menyebabkan murid-murid lebih memilih untuk menggunakan telefon pintar milik ibu bapa atau penjaga untuk mengisi masa lapang kerana pada pandangan mereka, jika membuka buku sekalipun, mereka tidak boleh membaca. Apatah lagi untuk menyelesaikan kerja rumah yang diberikan oleh guru sekolah mereka.

Klimaks fenomena ini berlaku sewaktu sesi pengajaran dan pembelajaran di rumah (PdPR) dilaksanakan semasa pandemik COVID-19 melanda negara. Hal ini kerana para guru tidak dapat memberi perhatian secara holisitik sebagaimana kelas fizikal. Oleh sebab itu, ibu bapa perlu memainkan peranan penting untuk memastikan anak-anak mereka menguasai asas elemen 3M. Dengan penguasaan 3M, anak-anak secara kendiri akan meneroka dunia pembelajaran termasuklah bersaing dengan rakan-rakan sekelas dalam aspek akademik. Hal ini secara tidak langsung membolehkan anak-anak membaca buku-buku yang diminati dan bukan lagi meneliti serta melihat dari sudut ilustrasi semata-mata.

Dengan perkembangan teknologi maklumat, ibu bapa boleh menggunakan beberapa platform media sosial untuk membantu anak-anak menguasai asas 3M. Realitinya bukan semua kandungan media sosial bersifat dewasa, tetapi ada juga yang bermanfaat khususnya bagi pelajar sekolah. Tanggungjawab yang perlu dilakukan oleh ibu bapa adalah mengawal penggunaan media sosial anak-anak agar digunakan untuk tujuan yang baik. Misalnya, saluran Serasi Muzik di Youtube memuatkan pelbagai kandungan yang dapat membantu anak-anak untuk mengenal huruf, mengeja, membaca dan mengira. Penggunaan kandungan visual seperti ini juga boleh digunakan oleh para guru untuk mengelakkan para murid berasa bosan sambil melakukan pelbagai aktiviti menarik seperti mengeja sambil menyanyi.

Selain itu, pelajar sekolah menengah perlu didedahkan dengan variasi genre sastera yang menarik. Penulis tidak menafikan bahawa Komponen Sastera (KOMSAS) merupakan inisiatif yang berupaya memupuk semangat membaca. Walau bagaimanapun, kita perlu mengakui bahawa sesetengah prosa memerlukan suntikan orang muda agar seiring dengan perkembangan zaman.

Kandungan cerpen, drama dan novel yang berkisarkan keadaan pada masa silam kurang menarik perhatian para pelajar. Hal ini kerana para pelajar terdedah dengan variasi perkembangan teknologi dan industri. Dengan bercambahnya pelbagai aplikasi dan permainan dalam talian, agak sukar bagi sastera mendapat tempat dalam jiwa remaja sekiranya kita masih berpeluk tubuh dan menggangap orientasi tradisional masih relevan. Justeru, kandungan prosa bukanlah perlu diubah, sebaliknya perlu disemak semula dan disusun mengikut kesesuaian agar mempunyai nilai komersial dan mampu menarik minat para pembaca terutamanya para pelajar.

Pada masa yang sama, tumpuan terhadap mata pelajaran yang dianggap lebih penting seperti Sains dan Matematik menyebabkan perpustakaan sekolah menghadapi kekurangan bahan-bahan sastera. Untuk memupuk semangat membaca dan mencintai warisan bangsa, pihak sekolah perlu memberi perhatian yang sekata dan tidak menganaktirikan keperluan mata pelajaran lain. Pihak sekolah juga boleh melakukan pelbagai inisiatif lain seperti penganjuran aktiviti sastera menerusi pembacaan puisi santai bersama sasterawan negara pada peringkat sekolah. Kolaborasi ini dilihat dapat membeli jiwa dan membentuk budi para pelajar.

Hal ini dikatakan demikian kerana kuasa sastera dapat melahirkan manusia yang budiman, gembira berbuat baik dan takut berbuat jahat. Namun begitu, perlu ditegaskan sekali lagi bahawa aktiviti seperti ini perlu dihiasi dengan nilai-nilai muda dan bersifat semasa. Hal ini penting supaya usaha yang dilakukan dapat membeli jiwa anak muda dan bukan sekadar memenuhi kalendar aktiviti persekolahan.

Di samping itu, peningkatan penggunaan aplikasi TikTok menyebabkan masyarakat lebih tertarik dengan kandungan visual berbanding penulisan kandungan. Hal ini menyebabkan aplikasi media sosial seperti Facebook kurang mendapat tempat dalam hati golongan muda walaupun Facebook menjadi platform kepada para cendekiawan, sasterawan, pensyarah dan ahli politik untuk mengemukakan pendapat tentang sesuatu isu.

Pendapat yang ditulis kebiasaannya dibaca oleh golongan yang lahir sebelum tahun 2000. Hal ini bermakna, sesuatu isu yang diulas oleh para intelektual dan tokoh negara tidak sampai kepada minda anak-anak muda terutamanya yang lahir selepas tahun 2000. Majoriti golongan ini merupakan pengguna media sosial yang lebih tertarik dengan kandungan visual berbentuk video ringkas dalam Instagram dan TikTok.

Para tokoh negara merangkumi bidang agama, sastera, politik mahupun ekonomi dianjurkan untuk mencipta kandungan visual separa ilimiah secara santai atau sepenuhnya ilmiah. Usaha ini dilihat dapat menarik minat para belia untuk menghalusi isu-isu kritikal seputar persoalan sosial dan negara. Gerak kerja ini juga menyuntik semangat anak muda untuk menganalisis pandangan-pandangan tersebut secara kritis. Kesannya, mereka terpaksa kembali membaca dan melakukan sorotan literatur secara kritis untuk menilai respon-respon berbangkit. Hal ini sekali gus mewujudkan budaya berdaya saing dalam keilmuan yang dapat mencetuskan idea-idea baharu untuk menyelesaikan pelbagai masalah pada peringkat domestik dan global. Sememangnya diharapkan agar generasi muda dapat menyumbang idea-idea segar untuk mengatasi pelbagai masalah yang dihadapi masyarakat kebelakangan ini.

Usaha memfilemkan perjuangan tokoh pejuang negara seperti Mat Kilau perlu diberi penghargaan. Hal ini dikatakan demikian kerana kandungan filem berunsur patriotisme dapat menyemai perasaan ingin tahu dalam diri remaja. Tambahan pula, sesetengah pandangan mencetuskan konflik dengan mengatakan bahawa filem Mat Kilau hanya rekaan dan tokok tambah sejarah semata-mata. Polemik ini menyebabkan semangat ingin tahu masyarakat khususnya remaja semakin membuak-buak. Kesannya, mereka secara sukarela mengkaji dan menganalisis sejarah melalui pembacaan.

Jika usaha memfilemkan perjuangan tokoh-tokoh pejuang tanah air tidak dapat mewujudkan budaya membaca secara holisitik, namun usaha tersebut sekurang-kurangnya dapat menghiasi jiwa-jiwa anak muda dengan perjuangan dan budaya ilmu yang patut diteladani di samping dapat menonjolkan sumbangan para tokoh yang telah berjasa kepada negara.

Konklusinya, amalan membaca merupakan lambang ketinggian budaya ilmu dalam kalangan masyarakat. Membaca merupakan aktiviti yang dapat meningkatkan ilmu pengetahuan, membangkitkan kekuatan memori dan santapan akal yang dapat melatih individu berfikir secara kritis. Melalui pembacaan, penjanaan idea dapat dihasilkan dan berguna untuk menyelesaikan pelbagai masalah. Oleh hal yang demikian, langkah-langkah memulihkan dan memperkasakan budaya ilmu melalui pembacaan perlu diberi perhatian agar masyarakat Malaysia khususnya golongan remaja tidak tenggelam dalam arus peredaran zaman sehingga mengabaikan budaya ilmu yang menjadi asas membina tamadun sejahtera.


ATMA Memartabatkan Budaya Melayu ke Persada Antarabangsa

Untuk mendapatkan maklumat terkini, ikuti kami melalui Telegram

Bangi – Majlis Kenduri Budaya II anjuran Institut Alam dan Tamadun Melayu (ATMA) dengan kerjasama Pusat Kebudayaan Universiti, Universiti Kebangsaan Malaysia (UKM) bersempena dengan kunjungan para pelajar Jepun dari Jabatan Pengajian Bahasa Melayu, Universiti Pengajian Asing Tokyo, Jepun berlangsung pada 8 September 2022 (Khamis) dari pukul 8.30 pagi hingga 12.00 tengah hari di Taman Pantun, Istana Puteri Bongsu, UKM.

Majlis Kenduri Budaya II adalah antara usaha pemartabatan dan pelestarian warisan bangsa Melayu merangkumi bahasa dan kebudayaan Melayu sehingga ke peringkat antarabangsa. Majlis ini dirasmikan oleh Pengarah ATMA, Profesor Datuk Seri Dr. Awang Sariyan.

Menurut Profesor Datuk Seri Dr. Awang Sariyan, program ini merupakan rangka lawatan muhibah dan program penyerapan seni budaya Melayu yang telah dilaksanakan sejak tahun 2015 antara Jabatan Pengajian Bahasa Melayu, Universiti Pengajian Asing Tokyo, Jepun dengan ATMA.

“Saban tahun mereka datang untuk menghayati dan mendalami bahasa Melayu dan unsur-unsur kebudayaan Melayu sebagai bahagian penting dalam pengajian mereka di universiti. Kehadiran mereka menjadi lambang bahawa bahasa Melayu dan budaya Melayu diterima dengan baik pada peringkat antarabangsa. Di Jepun, Universiti Pengajian Asing Tokyo merupakan universiti yang paling unggul dalam pengajian bahasa Melayu dan terdapat sejumlah universiti lain yang mengajar bahasa Melayu dalam bentuk kursus-kursus elektif,” ujar Profesor Datuk Seri Dr. Awang Sariyan.

Profesor Datuk Seri Dr. Awang Sariyan turut berkata, di negara China sekarang terdapat 13 buah universiti yang menawarkan program ijazah bahasa Melayu dengan tempoh selama empat tahun, selain kursus elektif dan kursus yang khusus untuk bidang kewangan dan perniagaan kerana hubungan kebudayaan yang rapat antara Malaysia dengan China di samping negara China yang merupakan rakan dagangan terbesar bagi eksport komoditi dari Malaysia. Semua pelajar yang mengambil jurusan ijazah bahasa Melayu diberikan nama Melayu. Oleh itu, perkara ini secara tidak langsung memberikan kesan dari segi psikologi serta penyerapan adab, budi bahasa dan kebudayaan Melayu kepada para pelajar tersebut.

Tambah Profesor Datuk Seri Dr. Awang Sariyan lagi, berdasarkan data daripada Dewan Bahasa dan Pustaka (DBP), terdapat lebih kurang 100 buah institusi yang memberikan perhatian kepada sastera Melayu, kebudayaan Melayu, bahasa Melayu, sejarah Melayu dan semua aspek berkaitan dengan tamadun Melayu di seluruh dunia.

“ATMA merupakan institut kecemerlangan universiti yang diwujudkan khusus untuk mendalami kajian dan pengajaran termasuklah kursus intensif kemahiran bahasa Melayu dan kebudayaan Melayu yang disertai oleh pelajar antarabangsa. ATMA dalam perancangan untuk membuka gelanggang seni silat, gelanggang seni pedang Sukma Kencana dan lapangan sasar memanah di kawasan Istana Puteri Bongsu, UKM. Saya juga berharap agar hubungan kebudayaan antara Jepun dengan Malaysia dapat ditingkatkan dan anak-anak samurai dapat mempelajari, menghayati dan mendalami budaya Melayu dengan lebih erat pada masa depan,” kongsi Profesor Datuk Seri Dr. Awang Sariyan.

Antara aktiviti yang turut dipersembahkan dalam majlis ini ialah persembahan tarian tradisional, demonstrasi seni budaya Melayu yang merangkumi busana Melayu, senjata Melayu dan tradisi lisan Melayu oleh Dato’ Paduka Dr. Mohd. Rosli Saludin serta demonstrasi pembuatan wau oleh WCO Holdings.

Turut hadir ialah Profesor Madya Dr. Asyaari Muhamad, Timbalan Pengarah ATMA, Puan Faridah Mohamad, Pensyarah pengiring pelajar Jepun, Universiti Pengajian Asing Tokyo dan Encik Mohamed Asrof Semin, Pemangku Pengarah Pusat Kebudayaan Universiti, UKM.


Pelancaran dan Resensi Buku Karya Fai Zakaria: Kala Kesunyian Membingitkan

Kuala Lumpur – Majlis Pelancaran dan Resensi Buku Karya Fai Zakaria, Kala Kesunyian Membingitkan telah berlangsung pada 10 September 2022 (Sabtu) pada pukul 2.30 petang hingga 5.30 petang di Balai Seminar Tun Dr. Hamdan Syeikh Tahir, Wisma DBP, Kuala Lumpur.

Majlis tersebut dirasmikan oleh Datuk Dr. Siti Zainon Ismail, Sasterawan Negara. Majlis tersebut turut diserikan dengan resensi buku yang menampilkan barisan panel yang terdiri daripada Dr. Shamsudin Othman, Ketua Jabatan Pendidikan Bahasa dan Kemanusiaan, Universiti Putra Malaysia (UPM) dan Encik Faizal Sidik selaku Kurator Bebas. Moderator yang menjayakan resensi buku itu ialah Puan Raiha Bahaudin.

Pengarah Penerbitan DBP, Haji Razali Che Mat yang hadir dalam majlis tersebut berkata, seorang penulis dan pelukis akan berasa gembira dan bangga apabila setiap karya yang dihasilkan berjaya diterbitkan. Rentetan itu, penulis dan pelukis akan berasa puas apabila karya dan buku mereka dilancarkan dan dibaca oleh masyarakat.

Tambah Haji Razali Che Mat lagi, DBP akan mengundang Fai Zakaria ke Studio DBP dan TV DBP untuk berkongsi dan mengulas dengan lebih lanjut tentang isi buku beliau yang bertajuk Kala Kesunyian Membingitkan berserta kehadiran pengkritik karya dan buku untuk berkongsi pandangan dan kritikan kerana apabila berlakunya satu pertembungan pandangan, maka akan terhasil satu keuntungan. Oleh itu, katanya kita perlu berani mara ke hadapan.

Menurut Sasterawan Negara, Datuk Dr. Siti Zainon Ismail, terdapat sinonim dalam karya-karya Fai Zakaria dan beliau juga merupakan seorang guru yang baik dalam menerangkan setiap makna di sebalik karya-karya yang dihasilkannya. Bahkan, setiap hasil lukisan Fai Zakaria mendidik masyarakat tentang kepentingan kejujuran dalam berkarya. Menurut beliau:

“Dalam buku ini,  kita dapat melihat gerakan emosi, jiwa, fikiran, kemarahan dan kesunyian menjadi satu komposisi batin yang dilontarkan menjadi kenyataan. Dari segi simbolik kejiwaan, dengan melukis lukisan-lukisan ini, beliau dapat melepaskan diri daripada kesakitan yang sedang dideritainya.“

“Di samping itu, saya mencadangkan supaya sudut penulis diwujudkan dan disemarakkan kembali seperti yang sering disarankan oleh Sasterawan Negara, Usman Awang untuk memeriahkan sastera, budaya dan sebarang perkara yang mempunyai hubungan dengan kejiwaan serta kecintaan masyarakat kita. Pelukis dan sasterawan adalah milik kita bersama,” ujar Datuk Dr. Siti Zainon Ismail.

Sementara itu, Dr. Shamsudin Othman berkongsi tentang hubungan penulis dengan pelukis yang tidak berada dalam dunia yang berbeza. Seorang pelukis hidup dengan garis dan kata, seorang penyair dan penulis hidup dengan kata-kata, manakala seorang seniman yang bagus pula mengadunkan garis dan kata-kata menjadi satu.

Tambah beliau lagi, penulis dan pelukis boleh menjadi sebati kerana keterikatan dengan konsep “sentuhan terhadap keindahan”. Penyerapan roh konsep yang luar biasa ini membolehkan golongan penulis memindahkan konsep “sentuhan terhadap keindahan” dalam bentuk kata-kata. Bagi golongan pelukis pula, mereka boleh memindahkan konsep “sentuhan terhadap keindahan” dalam bentuk ton warna.

“Lukisan juga menterjemahkan emosi dan perasaan yang dirasai oleh pelukis kepada bentuk kata-kata. Saya melihat hasil karya Fai Zakaria dalam buku ini berada dalam tiga alam, iaitu alam imaginasi, alam linguistik dan alam realiti seni halus. Bagi alam imaginasi, idea awalnya berada dalam satu ruang lingkup contengan. Alam linguistik pula menterjemahkan imaginasi yang sangat indah dalam bentuk kata-kata dengan genre puisi. Apabila Fai Zakaria berjaya memindahkan alam imaginasi kepada alam linguistik, iaitu kata-kata dan kemudian dijelmakan dalam bentuk alam realiti seni halus, kesannya menghasilkan satu karya seni yang sangat indah, unik dan menarik jika diteliti dengan lebih mendalam,” ujar Dr. Shamsudin Othman.

Encik Faizal Sidik pula menjelaskan bahawa setiap pelukis mencari diri mereka dalam lukisan melalui imej-imej yang dihasilkan. Imej yang dihasilkan menjadi lambang identiti diri pelukis tersebut. Manakala karya-karya yang dihasilkan oleh Fai Zakaria adalah bersifat surealisme dan kontemporari.

Faizal Sidik turut berkata, karya-karya yang dihasilkan oleh penulis dan pelukis perlu didokumentasikan supaya dapat ditatap oleh masyarakat khususnya generasi masa depan negara. Karya-karya yang dihasilkan oleh pelukis merupakan satu perkongsian pengalaman hidup pelukis tersebut sepanjang menghasilkan karya-karyanya.

“Oleh sebab buku-buku berkaitan karya-karya lukisan amat kurang berada di pasaran, maka kebanyakan pelajar aliran seni banyak merujuk buku-buku berkaitan lukisan daripada sumber luar negara. Penghasilan buku karya Fai Zakaria ini merupakan satu usaha yang berkesan untuk menambah khazanah dalam bidang seni negara,” kata Faizal Sidik.

Turut hadir dalam majlis tersebut ialah Encik M Azhari Edin, Ketua Editor Bahagian Buku Umum DBP, Encik Mohd Azam Juhari, Pengarah DBP Wilayah Timur dan Puan Norhanifah Mohamad, editor yang menangani buku tersebut. Pameran dan jualan buku Kala Kesunyian Membingitkan dan buku terbitan DBP yang lain turut diadakan oleh Bahagian Pemasaran dan Pengedaran DBP untuk memeriahkan majlis.


Pertubuhan Perkumpulan Perempuan Daerah Segamat, Johor Melawat Kampung Warna-warni Seberang Ramai, Kuala Perlis

Untuk mendapatkan maklumat terkini, ikuti kami melalui Telegram

Kuala Perlis – “Keramahan masyarakat setempat di Projek Transformasi DiRaja Kampung Nelayan Warna-Warni Seberang Ramai Kuala Perlis amat mengujakan.“

Demikian dikongsikan oleh Pengerusi Pertubuhan Perkumpulan Perempuan Daerah Segamat, Johor, atau lebih dikenali umum sebagai “Woman Instituition“ (W.I), Datin Hajjah Latifah Aluwi, ketika mengetuai rombongan sebanyak 23 orang ahlinya ke sekitar kampung transformasi pada 11 September 2022. Kampung transformasi tersebut diilhamkan okeh Raja Muda Perlis, Duli Yang Teramat Mulis (DYTM) Tuanku Syed Faizuddin Putra Jamalullail, serta anakanda sulung baginda, Yang Amat Mulia (YAM) Puteri Sharifah Khatreena Nuraniah Jamalullail. Projek ini juga merupakan inisiatif Majlis Agama Islam dan Adat Istiadat Melayu Perlis (MAIPs) dan Yayasan Tuanku Syed Putra (YTSP) Perlis dengan kerjasama pelbagai agensi, pihak swasta, individu, serta masyarakat setempat.

Tambah istimewa ialah kemuncak kunjungan mereka dengan keberangkatan Raja Puan Muda Perlis, DYTM Tuanku Hajah Lailatul Shahreen Akashah Khalil untuk bersama-sama dalam lawatan ke projek tersebut.

Keberangkatan tiba DYTM Tuanku Hajah Lailatul Shahreen Akashah yang amat mesra dan rapat dihati warga kampung berkenaan disambut oleh Pengerusi W.I. Negeri Perlis merangkap Naib Pengerusi W.I. Kebangsaan, Tengku Dato’ Shireen Tengku Suleiman dan Ketua Bahagian Khidmat Pengurusan dan Keurusetiaan MAIPs., Puan Halina Abd Wahid.

Menurut Latifah, hubungan silatulrahim antara ahli W.I Daerah Segamat dengan Negeri Perlis bertambah erat hasil lawatan ke Perlis ini. Program pada petang tersebut berakhir dengan persembahan kebudayaan tradisional negeri Perlis, seperti tarian canggung, dan tarian zapin dari Johor.

Pada kesempatan ini, Tuanku Raja Puan Muda memuji masyarakat setempat yang bersatu hati dan usaha pihak lain yang sentiasa membantu dalam menjayakan projek ini. Baginda mengajak semua untuk bersama-sama memastikan tahap kebersihan terus dipertingkatkan demi keselesaan semua.


“Pewaris Seni Pentas” Juara Sayembara Randai Malaysia 2022

Sungai Ujong – Bertenaga, harmoni dan penuh semangat! Itulah antara tiga elemen penting yang mendefinisikan Kumpulan Pewaris Seni Pentas apabila dinobatkan sebagai Juara Sayembara Randai Malaysia 2022 pada 10 September 2022. Kumpulan yang ditubuhkan pada tahun 2021 itu terdiri daripada pelajar seni teater dan telah menyapu bersih semua kategori yang dipertandingkan dengan membawa pulang wang tunai berjumlah RM12 000 dengan mempertaruhkan “Randai Si Ujang”. Selain menjadi juara dengan hadiah RM9000, kumpulan ini turut menggondol anugerah Pelakon Lelaki Terbaik (RM500), Pelakon Wanita Terbaik (RM500), Pendendang Terbaik (RM500) dan Gelombang Terbaik (RM1500).

Menurut Ketua Hakim, Dr. Mohd Effindi Samsuddin dari Akademi Pengajian Melayu, Universiti Malaya, persembahan randai amat memerlukan keberanian, ilmu dan kefahaman. Persembahan randai bukan sebuah produksi yang mudah berbanding pementasan teater moden dan bukan sekadar hiburan. Persembahan randai memerlukan banyak tenaga dalam membentuk suatu momentum yang akhirnya bergabung dengan aspek persembahan yang lain seperti muzik, cahaya, nyanyian dan seni lakon.

Randai merupakan dramatari rakyat yang berasal daripada masyarakat Minangkabau yang terdiri daripada gerak tari, nyanyian, muzik instrumental, penceritaan dan lakonan dengan tariannya berdasarkan gerakan pencak silat dan ditarikan dalam bentuk bulatan dengan iringan alat muzik tradisional, iaitu caklempong, rebana, salung dan gong. Hal ini membezakan randai daripada persembahan seni teater moden mahupun teater tradisional seperti bangsawan. Gabungan pelbagai unsur, memerlukan kesatuan dan keharmonian dalam memberikan makna dan mesej yang ingin disampaikan.

Seni persembahan randai mendapat tempat di Semenanjung Malaysia sekitar tahun 1930-an. Randai Negeri Sembilan diberikan variasi berbanding Randai Minangkabau dari aspek lagu pembukaan dan dialek yang digunakan. Dalam persembahan Randai Negeri Sembilan, tiga buah lagu bongai dipilih sebagai lagu wajib untuk persembahan Buka Gelanggang, iaitu Budu Landai, Cantik Manis dan Anak Bocek. Dialek Negeri Sembilan yang berbeza bunyinya berbanding dialek Minangkabau, dari segi sebutan dan lenggok juga memberikan pewarnaan tempatan kepada sayembara ini.

Komitmen dan semangat dalam kumpulan yang ditunjukkan oleh naib juara, Kumpulan Cemara Seni yang mempersembahkan “Randai Apak”, mengisahkan perjuangan anak muda dalam melestarikan randai di kampungnya. Manakala Kumpulan Simectra UiTM (cawangan Seremban) pula mempertaruhkan “Randai Somondo”, kisah orang luar Suku Mungkal menyertai suku ibu angkatnya untuk berkahwin dengan wanita tempatan.

Suatu hal yang unik dalam persembahan randai adalah props yang amat minimalis. Anak-anak randai membentuk bulatan yang dipanggil gelombang dan kekal membentuk pergerakan dalam bulatan ini. Ketiadaan set memerlukan koreografer yang kreatif supaya cerita dapat difahami penonton. Kumpulan Pewaris Seni Pentas yang menjuarai sayembara ini mendendangkan lagu-lagu Bongai dan lagu-lagu dalam loghat Negeri Sembilan yang dipopularkan oleh Ally Nor dan Mastura termasuklah Apo Yang Sakit? dan Alahai Anak Omak sebagai mendukung kisah si anak bujang yang teringin untuk beristeri tetapi tiada pekerjaan yang boleh menjamin kehidupan.

Dalam semua persembahan randai, cerita, lagu, tarian dan seni mempertahankan diri digabung serta disulam secara berselang-seli. Kaedah ini tidak membosankan penonton dan meredakan sebarang ketegangan dalam cerita. Para penari dalam bulatan memakai seluar khas, iaitu Seluar Galembong yang boleh mengeluarkan bunyi apabila ditepuk pada kain yang diregangkan dengan kaki. Setiap tepukan memberikan rentak (beat) bagi memandu pergerakan anak-anak randai dalam bulatan.

Dua orang hakim dalam sayembara ini, iaitu  Mohamad Yusmar Afeendi Yusof, pensyarah Pusat Seni Pentas Tradisional (PUTRA) ASWARA dan Mohamad Arif Taslim (Aloeng Silalahi), seorang aktivis teater diberikan tanggungjawab menilai ketiga-tiga persembahan bersama-sama ketua hakim. Aspek yang diambil kira adalah kejelasan konsep randai, susun atur, kualiti muzikal, gaya unsur nyanyian, garapan, lambang, unsur kekaguman (spectacular), kesegaran dan usaha untuk mengekalkan keaslian diberikan sebanyak 45 markah.

Manakala sebanyak 20 markah diberikan kepada watak dan perwatakan yang jelas, maksud dalam suara dan ruang lakon. Aspek pengarahan, motivasi, komposisi dan kejelasan naskhah serta poetic licence dalam persembahan diberikan sebanyak 15 markah.

“Bunyi dan cahaya akan mendorong kepada suasana cerita (ambience) dalam memberikan fungsi yang amat bermakna. Busana dan solekan pula haruslah membawa pengertian tertentu sesuai dengan konsep yang dibawakan. Daripada tepuk dan lenggok, persembahan berkembang dan dinamiknya memenuhi ruang kreativiti yang kompleks,” kata Dr. Mohd Effindi, Ketua Hakim Sayembara Randai Malaysia 2022.

Sementara itu, Puan Noor Idlah Abdul Halim, Pengarah Program Sayembara Randai Malaysia 2022 yang juga Pengerusi Kelab Penggiat Seni Teater Negeri Sembilan (KASET) berkata, “Kami telah menerima maklum balas yang amat positif daripada penonton dan sokongan sebegini memberi semangat kepada kami untuk meneruskan kelangsungan persembahan randai supaya generasi masa depan, khususnya anak-anak Negeri Sembilan boleh berbicara tentang randai dengan rasa bangga.”

KASET yang ditubuhkan pada tahun 2010 telah banyak memenangi pelbagai anugerah dalam festival teater pada peringkat negeri dan kebangsaan. Antaranya termasuklah Johan Festival Teater Malaysia Negeri Sembilan 2015 hingga 2017 dan 2019.


Editor Dewan Budaya Dedah Peluang Penulisan dalam Majalah DBP dan JendelaDBP

Untuk mendapatkan maklumat terkini, ikuti kami melalui Telegram

Nilai – Menulis artikel untuk majalah sering kali dikatakan sukar dan mengambil masa yang lama oleh kebanyakan penulis, namun cabaran itu dapat diatasi menerusi program pendedahan yang dijalankan untuk penulis yang berminat.

Editor majalah Dewan Budaya, Muhammad Lutfi Zahid, menyatakan bahawa menjadi tanggungjawabnya untuk berkongsi ruang dan peluang yang ada, serta kaedah dan teknik penulisan yang berkesan dalam penerbitan majalah terbitan Dewan Bahasa dan Pustaka (DBP), khususnya Dewan Budaya.

“Saya melihat usaha yang dilakukan oleh USIM Writers’ Pool (UWP) ini mampu meningkatkan jumlah penulis yang berani mencuba menulis artikel untuk majalah, serta berkongsi informasi atau pandangan dengan lebih mendalam,” ujarnya dalam program “Bicara Editor: Ayuh Menulis Majalah” bersama-sama editor majalah Dewan Budaya yang berlangsung di Universiti Sains Islam Malaysia (USIM) baru-baru ini.

“Hal ini dikatakan demikian kerana penulisan artikel untuk majalah sifatnya lebih mendalam, kritis dan memerlukan perbincangan yang terperinci tentang tajuk yang dikemukakan,” tambah beliau.

Dalam sesi itu, beliau turut memperkenalkan ruangan dalam majalah Dewan Budaya yang terbit secara bercetak dan peluang menyumbang penulisan dalam portal JendelaDBP yang merupakan laman sesawang penulisan, serta sagu hati yang diterima penulis.

“Memang banyak sebab seseorang itu menulis, dan antaranya termasuklah ganjaran honorarium. Bagi saya itu tidak salah seandainya dapat meningkatkan motivasi menulis. Hasilnya tetap dapat dikongsi dengan lebih ramai pembaca dan memanfaatkan pembaca,” tambah Muhammad Lutfi lagi sambil menjelaskan kadar honorarium penerbitan berita untuk JendelaDBP ialah RM50, manakala RM200 bagi rencana ,dan kadar lebih tinggi bagi penerbitan dalam bentuk bercetak.

Ruangan yang terbuka kepada para penulis untuk menyumbang makalah dalam majalah Dewan Budaya versi bercetak pula antaranya termasuklah Sekeliling Kita, Susur Budaya, Lensa, Layar, Tradisi dan Warisan. Mengulas tentang cabaran menembusi penerbitan makalah dalam majalah terbitan DBP, Muhammad Lutfi menyatakan bahawa menulis untuk majalah Dewan Budaya sebenarnya tidaklah sukar seperti yang disangka oleh kebanyakan penulis.

“Menulis untuk Dewan Budaya sebenarnya lebih santai dan cakupan kandungannya meliputi hampir segala aspek kehidupan. Jadi, jangan takut untuk cuba menulis dan menghantar karya kepada editor,” ujar beliau.

Menurut Dr. Siti Suriani Othman, pengasas dan Presiden UWP dalam ucapan alu-aluannya, program Bicara Editor yang merupakan program pertama UWP yang dijalankan secara fizikal pada tahun ini bukanlah bertujuan mengajar ahli UWP cara menulis secara terperinci, tetapi sebagai salah satu usaha pendedahan dari segi ruang yang ada, serta mendapat motivasi dan mengetahui peluang untuk menulis dalam majalah tersohor di negara ini.

UWP merupakan pertubuhan yang mengumpulkan penulis dalam kalangan pensyarah, staf dan pelajar USIM yang ditubuhkan pada tahun 2017 dengan tujuan mendemokrasikan pengetahuan menerusi penulisan pelbagai genre dan mula menerima keahlian dari seluruh negara sejak tahun 2018.

Setiap tahun, lebih 10 program penulisan dijalankan yang merangkumi genre penulisan akademik, penulisan kreatif dan pengkaryaan sastera, serta telah menerbitkan tiga buah buku antologi puisi, kisah hidup dan pantun dengan kerjasama Penerbit USIM. Mereka yang berminat menjadi ahli boleh menghubungi Dr Zalika Adam melalui e-mel [email protected].


Keretapi Sarong 2022 Kembali Memeriahkan Hari Malaysia 2022

Kuala Lumpur – Bagi penduduk Lembah Klang, sambutan Hari Malaysia seakan-akan tidak sempurna tanpa penganjuran acara “Keretapi Sarong” yang semakin sinonim dengan perayaan pada tanggal 16 September setiap tahun. Keretapi Sarong adalah sebuah acara persembahan berkumpulan (flash mob) yang meraikan kepelbagaian kebudayaan Malaysia dan keharmonian tema budaya yang kontra senegara melalui penghargaan terhadap warisan, fesyen dan ibu kota Kuala Lumpur.

Saban tahun, acara Keretapi Sarong semakin sinonim dengan Hari Malaysia. Apatah lagi setelah menyaksikan ribuan peserta turut serta memakai sarong di tengah-tengah kota Kuala Lumpur yang terdiri daripada pelbagai lapisan masyarakat, umur, agama dan bangsa.

Pada penganjuran yang lepas, khususnya acara Keretapi Sarong 2019, terdapat lebih 4000 peserta daripada khalayak awam ikut menyertai memakai sarong dan menaiki tren menuju ke lokasi acara. Namun akibat pandemik COVID-19 yang melanda dunia selama hampir dua tahun, maka kejayaan acara Keretapi Sarong 2019 hanya dapat diteruskan dengan edisi tahun 2022.

Pada tahun ini, acara tersebut memfokuskan untuk memupuk penghargaan terhadap sentimen budaya negara yang kaya serta fesyen yang bertemakan sarong, pelbagai aktiviti kebudayaan akan dilangsungkan, di samping menggalakkan penggunaan pengangkutan awam dalam kalangan masyarakat bandar.

Acara Keretapi Sarong mula dianjurkan oleh komuniti Random Alphabet sejak tahun 2012, sebelum dikelolai secara rasmi oleh Local Companian (LOCCO), sebuah komuniti sosial dan budaya sejak tahun 2017. Acara tersebut diadakan pada saban tahun oleh LOCCO sebagai penganjur utama dengan kerjasama Kementerian Pelancongan, Seni dan Budaya Malaysia (MOTAC).

Organisasi yang turut bekerjasama dengan LOCCO pada tahun ini adalah Kementerian Pengangkutan Malaysia (MOT), dengan barisan agensi di bawahnya seperti Keretapi Tanah Melayu Berhad (KTMB), PRASARANA Berhad, MRT Corporation (MRT), Express Rail Link (ERL) dan Malaysia Airport Holding Berhad (MAHB).

Turut menyokong adalah rakan-rakan penganjur strategik, media dan seni seperti AirAsia, Teva, Belhams, Batik Boutique, Fakulti Filem, Teater & Animasi (FITA) UiTM, KL Sketch Nation, Street Meet Malaysia, ATMA (Kumpulan Teater UITM), Kumpulan Dikir Barat DBP, Anomalist Production, Mejabelakang dan BinMansor.

LOCCO menyatakan harapan agar acara Keretapi Sarong ini akan terus kekal menjadi acara tetap komuniti pelbagai kaum di Malaysia sempena meraikan Hari Malaysia selain melestarikan budaya dan busana tradisional seperti sarong.

Melalui kerjasama ini, MOT turut berharap semoga kolaborasi ini akan berterusan pada masa akan datang bagi menggalakkan dan memeriahkan acara Keretapi Sarong di samping orang awam yang bersarong dibawa mendekati perkhidmatan tren awam.

Acara Keretapi Sarong 22 akan membawa kelainan pada tahun ini, dengan mengangkat tema “Retro Kuala Lumpur” dalam pemakaian bertemakan sarong seperti tahun-tahun sebelumnya. Bahkan, buat pertama kali acara Kereta Sarong akan berlangsung secara serentak di Ipoh apabila LOCCO turut bekerjasama dengan Kelab Sosial Ipoh menganjurkan acara #KeretapiSarongIpoh22.

Menyambung tradisi acara namun dengan sedikit penambahbaikan pada tahun ini, acara Keretapi Sarong 22 akan bermula seawal pukul 8.30 pagi pada 16 September 2022 (Jumaat) di tujuh stesen berlainan dalam rangkaian tren awam RapidKL dan ERL. Setiap stesen mewakili satu kumpulan yang diketuai oleh rakan-rakan penganjur bersama yang akan membawa pelbagai pengisian menarik untuk kumpulan masing-masing.

Kemudian setiap kumpulan akan bergerak menuju ke lokasi akhir yang dirahsiakan. Sebuah acara khas Keretapi Sarong 2022 akan dianjurkan di lokasi rahsia tersebut dengan menampilkan persembahan dan pementasan daripada rakan-rakan penganjur bersama yang lain seperti dramatari daripada Anomalist, teater pendek daripada ATMA serta pengumuman pemenang pertandingan sempena Keretapi Sarong 2022.

Senarai stesen permulaan bagi mereka yang berminat untuk turut serta dalam acara Keretapi Sarong pada 16 September ini adalah LRT Subang Jaya, LRT Gombak, LRT Ampang, MRT Bandar Utama, MRT Kajang, KL Sentral, ERL KLIA 2 dan ERL Putrajaya.